amanoisuno/poetBack huggingface dataset:
陳仲罕母挽詞 林亦之 
橘林霜後欲寒天，多記陶家作客年。碧水青山如昨日，白雲紅旐是新阡。鳲鳩七子母恩重，寡鵠孤巢婦德賢。最苦哀簫老松下，漫漫瞿麥雪平田。
稚春母鄭氏挽詞 林亦之 
他誰天外哭聲長，有客歸程何太忙。同爨情親如五服，升堂義重比諸郎。昔人澆薤蒸梨事，即我浮家泛宅傍。嘆息白頭陶母意，中秋三日轉凄涼。
蔡以之母挽詞 林亦之 
鄰母悲歌長短聲，客窗聞此夢魂驚。新鄉誰共雞豚社，先世由來香火情。薤曲縱教如宋玉，里喪終是愧陳平。傷心起望秋雲亂，愁斷千山幾日程。
章徽之妻盧氏挽詞 林亦之 
蒿里歌，蒿里曲。長簫悲奈何，短草歎不足。少年款款嫁夫婿，今夜屋簷何處宿。蒿里歌，蒿里曲。
句 林亦之 
講學紅泉不著書，只將心學授生徒。
句 林仲雨 
萬事不成嗟畫虎，一官那得似驅羊。
南山寺 舒璘 
山谷幽深鎖梵宮，千章灌木鬰蘢葱。香浮古篆半檐霧，茶潄清泉兩腋風。鶴伴老僧歸夕照，山留行客駐霜楓。前朝閣閣渾秋草，眺望悽然碧嶺中。
頌古八首  其一 釋元聰 
釋尊拈起枝花，分明勾賊破家。致令千古之下，兒孫逐惡隨邪。
頌古八首  其二 釋元聰 
倒腹傾腸說向伊，不知何故尚遲疑。只今便好猛提取，莫待天明失却鷄。
頌古八首  其三 釋元聰 
一下蘭橈驀口鞭，大洋海底火燒天。父南子北家何許，風滿長空月滿船。
頌古八首  其四 釋元聰 
鑽頭閙藍遠侍者，刺腦膠盆老趙州。兩箇人前誇好手，面皮三寸不知羞。
頌古八首  其五 釋元聰 
明明道不說，此理憑誰識。春風一陣來，滿徑花狼籍。
頌古八首  其六 釋元聰 
只知瞻禮紫金容，不覺腦門遭霹靂。平生心膽向人傾，相識還同不相識。
頌古八首  其七 釋元聰 
松陰行不盡，疎雨下無時。世事幾興廢，山中人未知。
頌古八首  其八 釋元聰 
因我得禮你，莫放屁撒屎。带累天下人，錯認自家底。
臨終辭衆偈 釋元聰 
來未嘗來，去未嘗去。七十四年，月印寒渚。
西湖再開呈張經略 劉穎  西湖
持節南來聳百城，就分帥閫握邊兵。盡令殊俗窺風采，更許佳山托姓名。峴首要須刊偉蹟，習池底事著狂生。風流人物今宗主，物物俱蒙不朽榮。
九里嶺 楊寅 
上下各九里，東西只數家。田橫梯齒密，松列雁行斜。分鑣爭嶺道，孤往接天涯。爲我謝風景，何路不開花。
龍雲寺次羅竦韵 楊寅 
路轉羊腸望眼舒，籃輿更入道人居。千林黄葉新霜後，四面青山夕照餘。幽夢乍驚魚鼓響，小詩閑向竹窗書。爐烟茗碗匆匆話，已覺人間萬象虛。
題尉廨壁 呂祖仁 
屈指未逾月，沿封十往還。路危頻駐馬，力倦怯登山。親老難辭祿，時平懶養閑。自憐清苦節，誰與達天顔。
句 聶有 
莫愁千古難再得，只有畫圖傳楚國。
明月滿庭樹招馬道士 朱渙 
明月滿庭樹，與子步清影。參橫北斗低，共此良夜永。一從明月缺，子即與我別。兩槳泛西江，摇蕩萬頃雪。明月今復圓，子行阿那邊。愛而不可見，望望空淒然。願子理歸舟，復向長安道。快來我庭前，趁此明月好。
蟻飲研槽歌 朱渙 
晴窗棐几風日舒，呼童汲水供蟾蜍，涓流入研玄穎濡。一蟻蠢蠢爰來趨，須臾十百與之俱。前後有行不亂踰，宛若徙穴舁腐餘。想應燥吻脣頰枯，清夢思欲吞江湖。摇尾羞作涸轍呼，奮迅恰如東海魚。物生天地小大殊，饑食渴飲皆同塗。矧爾有靈非至愚，大槐南柯名利區。一夢而覺驚幻虛，爾其聽我毋睢盱。爾吭既沃腹既腴，歸安其藏勿浪逋。階前羣兒政嬉娛，以指劃土縻爾軀。
入山二首  其一 朱渙 
雨足溪漲緣，風高花委紅。天清氣自佳，獨步來山中。見竹不敢穿，生怕傷籜龍。
入山二首  其二 朱渙 
溪頭浴吾鬚，樹底蔭吾影。四顧無人來，獨坐了俄頃。欲去更徘徊，夕陽射峰頂。
傾城誤人身寄內翰洪丈 朱渙 
傾城誤人身，嗟哉難具陳。請君試側耳，聽妾歌其因。妾初未筓學新妝，肌理玉雪眉黛長。融怡窈裊銷金裳，態濃意遠奪目光。當時見者心爲狂，共謂絕代驚非常。擬思昭陽奉君王，三千寵愛一身當。寧知事大繆，嫁作蕩子婦。空閨獨宿度芳華，蓬首亂鬢顔色朽。四海十年不相聞，一朝歸來新閒舊。新閒舊，妾何有，擯妾不使侍箕箒。佳人多命薄，是事君信否。傾城誤人身，古來唯有李夫人。延年作歌帝所珍，貯之金屋薦華茵。寵光雜遝疏弟昆，將死掩面留餘恩。千載不復見，言之涕沾巾。傾城誤人身，此曲哀怨何可聽。
寒夜曲 朱渙 
寒夜夜政長，愁人背燈立。驚風摇竹樹，棲鳥墮復集。山空接響多，室靜虛白入。怊悵不成眠，殘鐘曉邊急。
題徐禮部家歸去來圖 朱渙 
古木參天叫杜鵑，春愁渾在夕陽邊。看君此畫還三歎，憶得西江上水船。
偈頌四十二首  其一 釋祖先 
扶持臨濟正法眼，出手還它勇毅人。利物應機全體用，叢林又見一番新。
偈頌四十二首  其二 釋祖先 
客從南方來，報我天童老。撞破太虛空，全身入荒草。而今子細思量，令人哭不成哭笑不成笑，寥寥目斷千峰曉。
偈頌四十二首  其三 釋祖先 
山潤石含玉，林秀淵藏珠。珠玉兩交輝，情窮意難極。
偈頌四十二首  其四 釋祖先 
一夏九十日，今朝喜告畢。二千年前事，切忌更尋覓。
偈頌四十二首  其五 釋祖先 
暑威尚熾，喜見新秋。潘閬倒騎馿子，梵志翻著襪頭。堪悲堪笑，自唱自酬。有時乘好月，特地過滄洲。
偈頌四十二首  其六 釋祖先 
大家共住喫莖虀，熟煮爛炊。粗餐易飽，細嚼難饑。泠淡沒滋味，從來少人知，此意明明說向誰。
偈頌四十二首  其七 釋祖先 
今朝又見開爐，浩浩諸方暖熱。卧龍冷落門庭，也要人前細說。夜靜更闌炭也無，衲衣破處冰侵骨。
偈頌四十二首  其八 釋祖先 
楊岐鬭勝不鬭劣，秀峰鬭劣不鬭勝。秀峰乍住沒親疎，箇箇盡懷滄海珠。滿眼湖山看不足，釋迦彌勒是他奴。
偈頌四十二首  其九 釋祖先 
馬祖陞堂，百丈卷席。正令不行，拗曲作直。
偈頌四十二首  其一○ 釋祖先 
首夏初臨，薰風乍扇。急景如梭，萬化千變。惟有拄杖子，黑輪皴，沒思算。解道厨庫揖僧堂，三門朝佛殿。
偈頌四十二首  其一一 釋祖先 
寒食清明節，韶光映林樾。壠上標墳人，眼中流出血。生滅本無蹤，時人當自決。君不見水潦曾經馬師踏，直至而今笑不徹。
偈頌四十二首  其一二 釋祖先 
今朝五月端午，不用書符呪語。只將者箇拄杖，用作降魔鐵杵。楚大夫活捉獰龍，張天師倒騎猛虎。觸翻東海鯉魚，直得傾盆下雨。
偈頌四十二首  其一三 釋祖先 
一夏九十日，今朝喜圓滿。拈得鞏縣茶瓶，摵碎饒州瓷碗。冷笑布袋，平欺懶瓚。天堂不拘，地獄不管。空腹高心擔片板，無端瞎却頂門眼。
偈頌四十二首  其一四 釋祖先 
這僧問處，字義炳然。藏主無言，文不加點。還它老成人，扶持正法眼。
偈頌四十二首  其一五 釋祖先 
插一莖草建梵剎，畫出規模何太窄。爭似亦庵新建立，容盡十方雲水客。鷲嶺風高，少林月白。光明寂照遍河沙，萬古流輝有張拙。
偈頌四十二首  其一六 釋祖先 
鷓鴣啼處百花香，日暖風和春晝長。昨夜虛空開口笑，祥光瑞氣滿華堂。
偈頌四十二首  其一七 釋祖先 
二千年前公案，今朝重爲提撕。同住大光明藏，無修無證無爲，腦後依前欠一槌。
偈頌四十二首  其一八 釋祖先 
今朝五月端午節，千妖百怪盡消滅。艾虎桃符相耳語，摇頭不肯向人說。無端被者主杖子，對衆一時俱漏洩。
偈頌四十二首  其一九 釋祖先 
曉來鵲噪一聲聲，象駕崢嶸喜見臨。款聽琅琅終日語，異苗翻秀映叢林。
偈頌四十二首  其二○ 釋祖先 
達磨西來事，今人謾度量。天河爭起浪，月桂不聞香。達磨西來事，今人謾度量。人貧智短，馬瘦毛長。
偈頌四十二首  其二一 釋祖先 
天氣或晴或雨，白雲乍卷乍舒。行脚漢奔南走北似信不信，老臊胡游梁歷魏似有似無。
偈頌四十二首  其二二 釋祖先 
辦能開飯店，誰怕肚皮寬，說甚方便不方便。先入南湖門，次入南湖室。吞底熱鐵丸，喫底洋銅汁。本色人到來，沙糖更澆蜜。
偈頌四十二首  其二三 釋祖先 
諸法寂滅相，不可以言宣。老來不著便，過犯已彌天。
偈頌四十二首  其二四 釋祖先 
諸人知處良遂知，良遂知處人不知。王維已死無人畫，留得青山對落暉。
偈頌四十二首  其二五 釋祖先 
堯仁廣被三千界，舜德長敷億萬年。珍重聖恩何以報，只憑一炷海檀煙。
偈頌四十二首  其二六 釋祖先 
有問冬來事，京師出大黄。漢家勳業在，樊噲與張良。
偈頌四十二首  其二七 釋祖先 
夤緣於此得安閑，屈指三年一瞬間。好是今朝乘快便，又携藜杖過它山。
偈頌四十二首  其二八 釋祖先 
常獨行，常獨步。咄，莫來攔我毬門路。
偈頌四十二首  其二九 釋祖先 
百不知，百不會。似兀如癡，隨羣逐隧，誰云趙璧無瑕纇。
偈頌四十二首  其三○ 釋祖先 
智慧弓，堅固箭，射破虛空成兩片。海門斜去兩三行，驚起暮天沙上雁。牛頭沒，馬頭回，鐵壁銀山一拶開。上苑玉池方解凍，湖光瀲灧映崔嵬。却笑普通年遠事，不從葱嶺带將來。
偈頌四十二首  其三一 釋祖先 
大小雪竇，錯下名言。若人知得落著，許他喫著大蟲膽。
偈頌四十二首  其三二 釋祖先 
卧病恰旬餘，氣力無一銖。皮穿筋骨露，勉强且支梧。無鹽無米，誰爲分疎。拄杖子起來，瀉出百斛明珠。各請點檢倉庫，畢竟是有是無。山僧不免隨後念箇蘇嚕蘇嚕。
偈頌四十二首  其三三 釋祖先 
雪子落紛紛，烏盆變白盆。忽然日頭出，依舊是烏盆。
偈頌四十二首  其三四 釋祖先 
十五日已前明似鏡，十五日已後黑如漆。正當十五日，鶑遷喬木頻頻語，蝶戀芳叢對對飛。
偈頌四十二首  其三五 釋祖先 
一切數句非數句，與吾靈覺何交涉。字義炳然，當陽一決。
偈頌四十二首  其三六 釋祖先 
心鏡明鑑無礙，豁然瑩徹周沙界。萬象森羅不覆藏，一顆圓光非內外。
偈頌四十二首  其三七 釋祖先 
黄檗山頭喫棒，大愚肋下築拳。佛法的的大意，猶隔十萬八千。
偈頌四十二首  其三八 釋祖先 
大人具大見，大智得大用。胸中懷六合，掌內握乾坤。
偈頌四十二首  其三九 釋祖先 
世出世間希有事，顯發須還過量人。出沒卷舒驚世夢，蓬萊山色又重新。
偈頌四十二首  其四○ 釋祖先 
不坐空王殿，不掛本來衣。何須更恁麽，切忌未生時。
偈頌四十二首  其四一 釋祖先 
只箇垂垂白髮僧，一生兩度受皇恩。只憑少室無私句，地久天長祝聖君。
偈頌四十二首  其四二 釋祖先 
天上月圓，人間月半。子細看來，從頭錯算。姮娥昨夜失金鍼，撼動玉樓尋不見。
偈頌四十二首  其四三 釋祖先 
不是心，不是佛，不是物。忍俊不禁，爲諸人做個瞥脫。流水暗銷溪畔石，勸人除却是非難。
偈頌四十二首  其四四 釋祖先 
節屆書雲，陰極陽升。冰河發焰，枯木抽英。惟有拄杖子，依舊黑輪皴。不遷不變，無辱無榮。笑殺當年面壁人。
偈頌四十二首  其四五 釋祖先 
興化打克賓，猛虎驀腰騎。養子不及父，家門一世衰。
偈頌四十二首  其四六 釋祖先 
種種性相義，我及十方佛。乃能知是事，晝見日，夜見月。坐卧經行，曾無間歇，吽吽，有甚交涉。
偈頌四十二首  其四七 釋祖先 
舊歲夜來去，去從何處去。新年今日來，來從何處來。既無來，又無去，鐵壁銀山成指注。
達磨贊 釋祖先 
梁皇殿前不能把定，少林山下風波愈盛。若解謹初護末，不到圖形畫影。
六祖贊 釋祖先 
颺下採樵斧，直入堆坊舂。一脚踏到底，黄梅信息通。
臨濟贊 釋祖先 
揎拳捋肘，只有一箇。電卷星飛，抬頭蹉過。
布袋贊 釋祖先 
散誕不拘儀軌，街頭走到街尾。逢人大笑呵呵，那個知渠肚裏。
定光贊 釋祖先 
天涯海角俱行徧，鬼面神頭只自謾。却憶當年舊風月，杖頭挑出與人看。
戢菴居士請贊濟顛 釋祖先 
瞎堂之子，附馬之后。出處行藏，一向漏逗。是聖是凡莫測，掣顛掣狂希有。一拳拳碎虛空，驚得須彌倒走。
周正字請贊亡母宜人王氏真 釋祖先 
畫得十分，依前不是。端坐北堂，琅琅仁義。文殊罔明把手行，入定出定恣游戲。
戢菴居士持壽像求贊 釋祖先 
似僧有髮，似俗無塵。淡默自處，惟德與鄰。曾向鳳池親聖訓，更來鹿苑奪芳春。
性長老寫師真請贊 釋祖先 
頑無所知，說無照對。弄假像真，遭人笑怪。花擘臨濟黄檗，佛法未夢見在。在在在，是處清風動天籟。
本禪人請贊 釋祖先 
學道不根，參禪莽鹵。似恁趣向乖疎，如何傳燈繼祖。本禪畫出人前，轉見和泥合土。就中更有些子誵訛，焦尾大蟲元來是虎。
禪人請贊 釋祖先 
錯錯錯，徒名邈。畫得十成，欠蹄少角，一任天下人貶剝。
寄蔣山如一翁 釋祖先 
悠悠世路絕躋攀，卧看白雲空往還。惟有同參一句子，肯將容易混塵寰。
寄王承務 釋祖先 
經年相別無他囑，莫只波波意裏求。病去藥除消息盡，紅塵堆裏等閒游。
送虎丘首座住菴 釋祖先 
劍池拾得豐城劍，凜凜寒光射斗牛。爲報不平平底事，草菴蓬戶也風流。
示禪人寫華嚴經 釋祖先 
毗盧大經卷，塵識久埋藏。上人筆端力，掇出放毫光。笑他自城游歷，自倒自起自忙。江天月曉，夢破斜陽。一印印定，無法商量。
示楞嚴座王 釋祖先 
見猶離見非真見，還盡八還無可還。木落霜天山骨露，不知誰識老瞿曇。
示南華行者 釋祖先 
黄梅會裏七千指，虎驟龍馳空點胸。碓蹯老盧愚且拙，坤維占斷最高峰。
自詒 釋祖先 
宴坐白雲裏，經行碧嶂中。遊人窮不到，幽鳥自怱怱。
臨終偈 釋祖先 
末後一句，已成忉怛。寫出人前，千錯萬錯。
頌古三首  其一 釋祖先 
應無所住以生心，大地山河一發沉。從此別開窮世界，新州柴把貴如金。
頌古三首  其二 釋祖先 
師姑元是女人作，百衲禪僧多罔措。雁囘沙塞口啣蘆，燕遶紅梁渾不顧。
頌古三首  其三 釋祖先 
巖頭一拶，虛空迸裂。父子不傳，神仙妙訣。
送馮圓仲入蜀 章甫 
我本山中人，早信雲無心。卷舒隨清風，或作三日霖。十年江湖游，復識水之性。東西因地形，圓折初無定。却來閲世人，惟公多古風。用舍不繫懷，略與雲水同。還乘明月舟，西泝弄雲水。雲水遠送迎，鷗鷺皆知己。我今與公別，亦若雲水然。相望渺江湖，萬里同青天。
送張寺丞 章甫 
知己不易得，相知貴知心。我行遍四方，公獨知我深。公如千丈松，凜凜有直氣。我如松下草，亦有傲霜意。公分刺史符，朅來淮上州。而我倦遊者，振衣從公遊。花月醉管弦，江山隨杖履。激水湔窮愁，逢人賞佳句。政成公入覲，酒盡客語離。疊鼓催發船，不顧邦人悲。邦人勿深悲，宣室定前席。公必念爾民，還陳治安策。吾君自神聖，事君公不欺。祝公但加餐，慰此邦人思。
送孫文輔尉新城 章甫 
我來淮上居，忽忽歲月過。定交誰最久，有唱君必和。棋枰角勝負，文字工切磋。雲山結伴遊，風雨對牀卧。那知世途隘，但喜客愁破。出處方乃殊，離別情無那。江城失益友，山縣得良佐。平生愛圖史，晚歲職警邏。枹鼓常不驚，雞犬亦相賀。强飯君勉旃，功名看老大。
隠靜分題得靜字 章甫 
平生苦愛閒，多病復便靜。每爲林下遊，忽若醉而醒。茲山昔曾登，當暑毛骨冷。碧霄環珮聲，古木旌幢影。五峰如高人，一一各秀穎。俗駕難久留，佇立但俄頃。別來三十載，往往夢清境。從公得再來，共此春日永。憑高愜幽思，即事發深省。然燈戰枯棋，臨水瀹新茗。興闌下山去，妙處心已領。曉雨濕籃輿，衝泥度前嶺。
古洗 章甫 
古人不可見，古物亦無幾。今朝雙眼明，乃識漢時洗。規模簡而質，彷彿古君子。年深土銷蝕，薄處僅如紙。篆名可意逆，依稀辨雙鯉。傳寶今幾代，是閲人多矣。我生頗好古，摩挲不能已。悠然起遐思，俗物一何鄙。
納凉 章甫 
大熱金石流，日色赤可畏。鄙夫先多病，喘息僅存氣。飲冰不救渴，膚汗那容睡。秋風幾時來，不問黑貂敝。林梢墮斜陽，凉颸颯然至。呼童汲井泉，洒掃庭中地。胡牀得露坐，始覺有生意。老妻破甘瓜，兒女膝下戲。鳴蟬雖强聒，亦足代鼓吹。坐久月照人，金波正澄霽。惜哉疲薾甚，杯酒未敢置。浮生能幾何，荏苒忽中歲。四時更代謝，寒暑不可避。幻身豈長存，中有不遷義。且享今夕涼，百年安用計。
和仲韓見簡韻 章甫 
野人不愛名，中歲益安命。辛苦營一區，婆娑只三徑。那知錢有神，但喜酒能聖。翩翩趙公子，時時枉軒乘。詩詞既清婉，筆力亦端勁。傳家堅素守，從仕傷直性。語言生風波，道路足機阱。君猶沉下僚，我亦抱多病。時偷半日閒，樂此一室靜。賞月已失期，登高况當令。風物漸凄緊，江山更幽夐。何時城南樓，曳杖可乘興。
和韓丈寄崖簿大雅并見簡韻 章甫 
故鄉未可歸，異縣難久留。海深蛟鱷怒，安得乘桴遊。貧賤豈天意，自不曲如鈎。吾道未全窮，三歲依賢侯。小雞隨孔鸞，顧影良可羞。所喜臭味同，潔己從清修。邇來苦多病，頗厭淮南州。援琴操土風，大類南冠囚。今辰天氣佳，和風吹敝裘。桃李競顔色，誰能分劣優。空攪遊予心，浩蕩生春愁。新詩忽到手，盛意知難酬。材生天地間，小大固不侔。詞鋒未易當，如以楚伐鄒。玉季更多文，情義還相投。他年內集時，尚記野人不。
雷 章甫 
三伏久不雨，今辰忽聞雷。殷殷地中出，轟轟空際來。電光倏先馳，掩耳恐不及。陰雲勢相交，銷鑠畏毒日。上天行號令，君子敬天威。端坐每深省，整冠仍斂衣。蒼生苦炎熱，喘汗不可過。寄聲謝豐隆，爲起神龍卧。
秋雨未已客懷不佳夜誦少陵遣興詩至生涯能幾何常在羈旅中三復增感每字賦一詩  其一 章甫 
日月無停輪，歲律今崢嶸。夜長客無睡，打窗秋雨鳴。早寒逼衾裯，兒女聲吚嚶。令人愧老龐，團欒話平生。
秋雨未已客懷不佳夜誦少陵遣興詩至生涯能幾何常在羈旅中三復增感每字賦一詩  其二 章甫 
借屋與僧鄰，局促僅如蝸。悲秋懷抱惡，頭緒如亂麻。老來怕讀書，隙風燈影斜。感時思弟妹，衰淚落天涯。
秋雨未已客懷不佳夜誦少陵遣興詩至生涯能幾何常在羈旅中三復增感每字賦一詩  其三 章甫 
饑寒傍人門，面目自可憎。爲善得長貧，天理疑難憑。狂談取富貴，易若階而升。吾實畏鬼神，勿謂吾無能。
秋雨未已客懷不佳夜誦少陵遣興詩至生涯能幾何常在羈旅中三復增感每字賦一詩  其四 章甫 
愁陰錯昏曉，北風振葭葦。關塞來悲鴻，戰場多哭鬼。人生真幻戲，歸盡同螻螘。貪夫患得失，達者今無幾。
秋雨未已客懷不佳夜誦少陵遣興詩至生涯能幾何常在羈旅中三復增感每字賦一詩  其五 章甫 
逆旅故人少，今秋風雨多。禾頭欲生耳，農夫空悲歌。饑腸望一飽，嗷嗷同雁鵝。臨風不把酒，奈此菊花何。
秋雨未已客懷不佳夜誦少陵遣興詩至生涯能幾何常在羈旅中三復增感每字賦一詩  其六 章甫 
門庭久沮洳，蚯蚓升吾堂。夜寒人閴寥，蟋蟀鳴吾床。屋頭兩株樹，葉落滿僧廊。騷人不須悲，榮悴理之常。
秋雨未已客懷不佳夜誦少陵遣興詩至生涯能幾何常在羈旅中三復增感每字賦一詩  其七 章甫 
詩吟不必工，酒實性所愛。少年少拘束，日與尊罍對。沉酣相呼和，亦有嵇阮輩。會合不可常，故人今好在。
秋雨未已客懷不佳夜誦少陵遣興詩至生涯能幾何常在羈旅中三復增感每字賦一詩  其八 章甫 
貧窮束縛人，智慧無所施。文籍紛滿前，不救寒與饑。佳哉江上山，歸隠寧無時。青山若有言，塵土君自羈。
秋雨未已客懷不佳夜誦少陵遣興詩至生涯能幾何常在羈旅中三復增感每字賦一詩  其九 章甫 
憶買京口船，飄飄適荆楚。覽古弔興亡，亦有會心侶。歲月能幾何，已作幽明阻。筋骸幸無恙，未害且逆旅。
秋雨未已客懷不佳夜誦少陵遣興詩至生涯能幾何常在羈旅中三復增感每字賦一詩  其一○ 章甫 
今晨氣候佳，萬里來西風。舉頭看浮雲，已歸天漢東。野人還負暄，帝澤流無窮。心隨鴻雁飛，不離霄壤中。
簡王漕左司 章甫 
人生天壤中，孰不有所求。小大雖不齊，逐物常同憂。士子文字間，亦各從所愛。取舍未必同，於道均無害。我生才甚下，志與俗子殊。思賢惄如饑，覓句聊自娛。惟公盛德人，君今乃行古。富貴等雲烟，詞翰敏風雨。荆湖十五州，玉節何煌煌。門庭無雜賓，讀書清晝長。摳衣願從遊，自視亦何有。未知函丈地，能著野人否。公誠一顧之，足以爲我榮。淮南有石田，歸趁春雨耕。
分題得草果飲子 章甫 
神農書本草，有美生南州。春華穗端垂，彷彿芙蓉秋。青囊貯嘉實，璀璨安石榴。香味極辛烈，果中第一流。磊落入盤飣，和羹充肴脩。溫中與下氣，功用亦罕儔。苞苴走四海，藥籠必見收。吾老苦病暍，淡味空頻投。作飲近得此，選擇知獨優。碧井沈銀瓶，斟酌得自由。蔗漿已覺俗，茗粥良可羞。乃知古聖人，收拾靡不周。日遇七十毒，縱死夫何憂。但吾赤子多，疾苦庶有瘳。大或仁者心，當與天地侔。
同張季子遊琅邪 章甫 
枯藤久靠壁，雙脚殊蜷跼。日長無往還，午醉睡初熟。誰與來剝啄，一馬挾兩僕。翩翩張公子，得得訪茅屋。別來今十年，高誼驚絕俗。功名付兄弟，冠裳畏羈束。多君殊不凡，愛我常易足。呼兒取酒斟，草草具肴䔩。劇談連晝夜，何止伴幽獨。結爲山水遊，策蹇相追逐。滁陽三日程，山路頗詰曲。好風吹雨霽，發軔自幽谷。至樂聞金聲，非絲亦非竹。沉沉柏子潭，神龍所棲宿。旱乾禱輒應，雲雨手翻覆。路轉醉翁亭，釀泉漱寒玉。堂堂四公像，再拜敢不肅。雖云斗大州，盛德繼來辱。凜然生氣在，遺澤被草木。梵宮最高處，俯視山矗矗。境聖人乃凡，野僧才五六。碑崖爛文字，驪珠混魚目。老眼眩生花，往往難盡讀。吾能領其要，正自非匆促。回途遂南首，夜就湯泉浴。清曠舊書房，懷人今鬼錄。人生貴適意，百歲風中燭。所恨多別離，安能似麋鹿。茲遊詎難再，後會尚可卜。紀行因贈行，歸裝慰羞縮。
題玲瓏 章甫 
江月不受塵，風竹儼相倚。窗間讀書人，日用亦如是。涇渭豈同流，天地果一指。客來問如何，南山有雲起。
鹿角 章甫 
呦呦鳴鹿羣，適意在林藪。泉甘草豐茂，多力故能走。一朝觸禍機，竟死誰人手。割鮮登鼎俎，刺血置杯酒。犄角未易棄，煮膠方術有。汲江爲浸漬，七日去粗垢。大候三伏時，煎熬必甖缶。色作琥珀紅，堅重如瓊玖。補陽遂强骨，輕健還堪久。殺身雖可憐，仁實存身後。功能利生人，死且垂不朽。悠悠肉食輩，亦愧此鹿否。
慈湖磯 章甫 
峭壁激湍流，湍流作洄洑。初無一餉風，飽我蒲帆腹。長笪寄怪石，招呼爭挽牽。艱難僅寸進，何翅如登天。及磯日猶高，過磯日曛黑。依約見漁村，燈火照初夕。舟師告疲勞，夜泊投人家。驚犬吠籬落，寒生蘆荻花。
雨中舟出潮牐 章甫 
官吏急星火，驅民疏漕河。城中三尺泥，歲晚風雨多。雨聲來未已，清滿幽人耳。曲肱篷底眠，船隨夜潮起。
卜宅 章甫  庐山
卜宅定何好，廬山泉石奇。夜夢五老人，問我歸何時。山中有蕨薇，可以療子饑。束書早歸來，長歌歌紫芝。
次高若虛韻 章甫 
時事口慵說，性靈詩可陶。客中三日陰，江頭風浪高。六年寄此邦，鷗鷺皆心交。烟波迥自如，應笑吾生勞。世路轉偪仄，旅鬢空蕭騷。既往若電夢，所得真毫毛。歲月解欺人，木落江之臯。勿謂吾甚衰，得酒猶能豪。舊遊固可戀，歸盟那得逃。負暄依茆簷，兒輩供爬搔。
歸自真州道中用前韻簡諸故人 章甫 
閒愁生旅懷，薄酒安能陶。籃輿赴歸期，歷歷山路高。風雨道旁憩，倏然思故交。官閑相聚首，懷我登頓勞。辯論雜嘲謔，詩詞兼雅騷。人生幾何時，容易生二毛。方今天子聖，登用皆夔臯。願君各努力，去矣追羣豪。我生苦畏事，屏處如逋逃。縱復技癢存，敢念麻姑搔。
俞廣文以詩定交次韻奉答 章甫 
懶慢易招咎，貧賤難相知。客歸二十年，破屋臨江湄。遣悶豈無酒，寄懷徒有詩。慷慨思古人，恨不生同時。去秋君始來，雲霧容一披。別去冒朔雪，歸來迎南颸。載登君子堂，爽氣生芝眉。劇談兩無礙，並駕行通逵。省闈冠多士，泮宮聊養頤。霄漢自茲始，羽翮隨所之。門闌謝俗子，遊戲惟毛錐。高吟起我病，意欲相箴規。琢句要須工，一字亦有師。逢迎君忽倦，追逐吾敢辭。人生俱寄耳，况乃多別離。
曾仲恭侍郎惠酒以偶有名酒無夕不飲爲韻謝之  其一 章甫 
窮居少人事，落落仍寡偶。晨曦入茆簷，和氣生戶牖。擁褐還負暄，看雲更搔首。閒哦陶令詩，饑腸作雷吼。
曾仲恭侍郎惠酒以偶有名酒無夕不飲爲韻謝之  其二 章甫 
力耕不逢年，歲暮百無有。小雨肥麥根，何時得餬口。百年倏已半，辛勤爲升斗。頼古多若人，千載可尚友。
曾仲恭侍郎惠酒以偶有名酒無夕不飲爲韻謝之  其三 章甫 
古來稱達人，不願身後名。豈其未忘世，隤然聊遣情。我生本衰愞，於時淡無營。但得秫可釀，何勞詩有聲。
曾仲恭侍郎惠酒以偶有名酒無夕不飲爲韻謝之  其四 章甫 
烹魚多素書，問字誰載酒。寂寞淮鄉居，歲月亦已久。敢希陋巷樂，但覺貧士醜。知音幸有人，此事可不朽。
曾仲恭侍郎惠酒以偶有名酒無夕不飲爲韻謝之  其五 章甫 
丹陽賢使君，高誼今所無。鈴齋有餘閒，遥憶耕田夫。滿船送美酒，盛事驚道途。客來即留醉，不用倩行酤。
曾仲恭侍郎惠酒以偶有名酒無夕不飲爲韻謝之  其六 章甫 
一杯復一杯，今夕知何夕。蔀屋發光怪，尊罍盈四壁。老盆還舊觀，寒燈起佳色。既醉使君酒，亦飽使君德。
曾仲恭侍郎惠酒以偶有名酒無夕不飲爲韻謝之  其七 章甫 
逢人說項斯，此道今則不。使君如古人，薦善惟恐後。願君登廊廟，搜羅到巖藪。使我擊壤歌，投老安隴畝。
曾仲恭侍郎惠酒以偶有名酒無夕不飲爲韻謝之  其八 章甫 
使君開府來，京口酒可飲。公才真麴糵，留滯已再稔。江山助詩興，草木入題品。冰霜寒正嚴，爲國護饔寢。
陪韓子雲弔張安國舍人墓 章甫 
頃從武昌守，來哭清果墓。老淚濕征衫，傷心不忍去。焉知五載後，重到山崔嵬。松柏倏已拱，宿草纏餘哀。公乘使者車，忠厚神所賚。遠懷平生親，斗酒相沃酹。曩以門下故，獲登君子堂。招呼連屋居，此意詎可忘。青春閉佳城，榮華竟消歇。空餘千古名，不隨世磨滅。蓬萊定何處，神仙知有無。徘徊重徘徊，悲風生坐隅。
同張伯子威子季子雉子聞子陸及之時子政家弟輔小子槃過馬清叟摘櫻桃以萬顆勻圓訝許同分賦得許字 章甫 
南城有隠居，靜退我所與。兩窮成邂逅，一笑同出處。翛然五畝園，耕種了寒暑。朱櫻前日栽，茂密已如許。今歲風雨時，高枝墊難舉。喜我領客來，柴關不我拒。倒衣出逢迎，掃地客燕醑。童奴罷守衛，徒馭先含咀。肴核既雜陳，少長咸以序。堆盤火齊紅，磊落照尊俎。眼明愛勻圓，酒興莫能禦。吾儔既屬饜，亦欲相就語。西鄰老禪伯，携茗復來煮。放懷誰主賓，劇論忘爾汝。題名污牆壁，分韻索毫楮。月出未忍還，不記城闉阻。懽呼重攀折，璀璨滿筐筥。行歌驚路人，歸遺詫兒女。明年更强健，載酒寧無侶。但恐座上客，相望各吳楚。
落葉 章甫 
青青池邊樹，歲久獨婆娑。鳴蜩炎暑時，愛此清陰多。西風一披拂，顔色已非故。朝看一葉飛，暮落渾無數。葉落畢歸根，明年發陽春。人生豈長好，日月如飛輪。
壽王真州 章甫 
陽春耀桃李，松柏不動心。歲暮霜霰寒，松柏猶翠陰。物生天地間，均此一氣爾。小大有不齊，乘除亦常理。使君盛德後，清白由家傳。平生功名心，不作世態妍。公爲人所難，天念公所獨。黄屋結深知，青氈行可復。致遠要自近，試公先一州。生朝喜載臨，頌聲滿江頭。仁者壽固宜，富貴公自有。作詩祝東風，爲勸尊中酒。
送陳彌高 章甫  岳阳楼
憶昨歲云徂，艤舟岳陽樓。獲見故人面，使我明雙眸。今年風露凉，君亦來荆州。笑語倍疇昔，舉杯相勸酬。詞鋒一當百，鵰鶚橫高秋。春風待變化，勇往不可留。看花得意時，豈獨爲身謀。伊予坐懶慢，行矣歸林丘。世故百念冷，潛魚畏吞鈎。出處雖異途，十載契分投。肉食與藜羹，未用分劣優。出門天地寬，鵬鷃逍遥遊。
寄上曾仲恭侍郎借凈香寮詩韻 章甫 
官酒味甚薄，客懷愁正濃。節物苦催人，水葉鳴西風。覓句了無得，寂寞誰與同。憑高望京口，佳氣何葱葱。中有賢府主，瑩然冰雪容。家學傳正派，政聲摩秋空。閒哦燕寢詩，香篆縈房櫳。別來未兼旬，頻夜夢見公。白沙距西津，片帆可即通。會當滌場圃，還奉杖履從。只恐趨召還，接武夔與龍。
題王履方畫漁樵扇 章甫 
山深多虎狼，腰斧老無力。豈惟身上衣，渾家口中食。水闊蛟龍怒，魚鼈不易求。雖無租賦迫，長有風波憂。偶來蒼江頭，落日相勞苦。斗米今幾錢，粗免寒餓否。形役乃如此，人生真可憐。五陵美少年，寶馬珊瑚鞭。
贈葉伯永 章甫 
憶昨辛巳秋，張帆過儀真。別君適荆楚，寤寐懷故人。狂寇初敗盟，道路多紛紜。思君不可見，疑君墮邊塵。寄書無處所，消息何時聞。去年我東來，泊船舊江津。始遣訪生死，戎馬乃駸駸。倉皇徑南渡，憂畏損精神。仲冬丹陽館，驚喜忽見君。執手兩無語，老淚欲沾巾。嗟予漫奔走，萬里長酸辛。念君兩鬢白，依然生理貧。開口論兵勢，直氣摩青雲。長揖動卿相，囊封登帝閽。當路頗知己，擬活西江鱗。鯨波泛大海，去結山東民。誓將三寸舌，成此百世勳。艱難得生還，和議已復伸。智略無所施，裋褐還逡巡。藏名酒肆中，悲歌閲芳辰。興闌却顧我，相對南風薰。宛宛昔別地，倏然今四春。江山不改舊，世事凡幾新。是非既未定，涇渭何當分。餘生各加餐，此外不須云。
喜晴 章甫 
連山春雨來，徑滑不容足。行人相攀援，泥濘及馬腹。欲往不得前，野店可投宿。朝來天宇佳，笑語聞童僕。宣城半程耳，山路聽詰曲。自別賢主人，三歲如轉燭。應煩倒屣迎，喜氣見眉目。新堂幾日成，春酒此時熟。珠璣傾錦囊，塵埃拂楸局。上饒千里遠，策蹇許追逐。北歸預可料，詩作牛腰束。
履方携姜坦道詩卷相過爲書其後 章甫 
姜侯同鄉井，憶昨初見時。春風頭陀菴，快作六字詩。一別十五年，漂流各萍轉。君携此軸來，如覿故人面。淤泥青蓮花，本自不受塵。得錢付酒保，往往遭謗嗔。眷言方遐思，相從問消息。清狂猶曩時，鬚髮幸未白。我貧過孟郊，何敢以詩鳴。擬辦黄篾舫，去尋白鷗盟。懷人暮雲碧，憂國寸心折。安得癯仙來，共醉望沙月。
代呼延信夫以筍乞貓於韓子雲 章甫 
官居城一隅，屋漏如野處。辛勤補綠蘿，僅可待風雨。移家幸亡恙，所苦多碩鼠。齧衣費紉縫，盜肉恣含咀。引子動成羣，啾啾疑爾汝。晝曾無靦顔，入暮誰能禦。窺燈殫膏油，驚夢鬭儔侶。主人非昔人，爲態尚如許。飽食詎可常，潛蹤豈無所。灌穴惡盡殺，具磔難悉舉。牆東吏部家，兩貓將十子。往往感仁惠，相乳忘彼此。花墩夜不眠，衛寢如馴虎。願分俊逸姿，庶以鎮衡宇。穿魚聘銜蟬，於君諒無取。丁寧玉板師，委曲致斯語。妻孥仍有言，乞貓宜乞女。他時遂生育，鄰里轉相予。
簡查仲明 章甫 
佛法若大海，我生猶蚊虻。飲少腹已滿，鼓翅作微鳴。查侯飽禪學，如說且能行。有如遼天鶴，豈受網罟嬰。有身未免俗，時時還入城。籃輿過茅屋，無異同條生。相見非何事，說法俱縱橫。妙處固不二，其實無所爭。願君更方便，除我疑惑情。要如兩圓鏡，相照交光明。
題王朝英歇馿圖 章甫 
天寒山路長，年荒蹇馿瘦。風松適相遭，金石方互奏。是中有佳趣，捨鞍聊杖藜。童奴難與言，得句忘吾饑。懷遠空暮雲，憂時當肉食。市朝塵涴人，歸歟北山北。
送鄉人宗旨上坐 章甫 
久客不忘歸，相逢喜鄉曲。杖藜時過門，軟語伴幽獨。翩翩別我去，芒鞋踏清秋。二浙富山水，令人懷昔遊。我今齒髮衰，聞道不加進。羨君方妙齡，六翮宜自振。末法日頹弊，叢林魔說多。願君擇師友，金玉須琢磨。他時重逢迎，洗耳聽高論。豈惟慰相思，亦以警老鈍。
與常不輕弈棋輸松枝筆一篇 章甫 
南山蒼髯翁，閲世幾千秋。終以明自煎，晚爲松滋侯。孫枝後來秀，勁直餘風流。亦學管城子，來從毛穎遊。故人使江南，江北停歸輈。持贈比歲寒，厚意豈暗投。形貌若黄槁，風度猶清修。輕健殊可人，不作繞指柔。我貧得長閒，造物因冥搜。詩成呼使前，脫帽明窗幽。旁無賞音人，頼爾能點頭。無論及錢神，政恐爲爾羞。
繡觀音 章甫 
蜀人多巧思，組繡用功深。生綃三尺餘，成此觀世音。慈悲歡喜容，如出旃檀林。蓮花隨步武，纓絡縵衣襟。手中楊柳枝，時布慈雲陰。誓度諸有情，能以音聲尋。由茲善幻力，使我生恭欽。仰瞻大自在，本以一寸針。衆生與諸佛，其實同此心。願學聞思修，苦海脫浮沉。
紫蘇 章甫 
吾家大江南，生長慣卑濕。早衰坐辛勤，寒氣得相襲。每愁春夏交，兩脚難行立。貧窮醫藥少，未易辦芝朮。人言常食飲，蔬茹不可忽。紫蘇品之中，功具神農述。爲湯益廣庭，調度宜同橘。結子最甘香，要待秋霜實。作腐罌粟然，加點須薑蜜。由茲頗知殊，每就畦丁乞。飄流無定居，借屋少容膝。何當廣種藝，歲晚愈吾疾。
答權幹用命字韻見惠 章甫 
峩峩儒衣冠，昕貴知義命。大道若坦途，狂夫蹈邪徑。惟君異流俗，學古師往聖。窮居飲一瓢，輕視車千乘。粹然白玉溫，卓爾青松勁。風流入蓮幕，忠恕自天性。愛賢易好色，避利如深穽。時邀野人語，亦說禪家病。不辭王事勞，益知仁者靜。兼旬當闊別，强飯遵時令。邊城霜露寒，淮鄉道里夐。事物多感懷，篇章應寓興。
連屋 章甫 
十年誦公詩，正自識孫楚。一日從公遊，如入圖書府。登門跡已熟，入室心相予。及觀連屋處，益知用意苦。巖巖中書君，正色元祐年。文章照今古，神物護簡編。盛德宜有後，諸孫如彼賢。韡韡常棣華，相戒南陔篇。
驄馬 章甫 
門前驄馬無人騎，北風落日長聲嘶。細看毛骨獨殊衆，或言來自流沙西。伏櫪忍遭奴隸辱，立仗難貪五品粟。將軍邊塞敢橫行，願同生死俱馳逐。
次韓中父送行韻 章甫 
素琴橫牀巾漉酒，千載斯人吾尚友。祇今與世已相違，再見喜君真耐久。笑我生緣良易足，畬田新燒屋新築。飯牛政自不須歌，失馬焉知未爲福。百里未容君疾驅，朝廷用才當不拘。他年得意輦轂下，莫忘詩篇寄田舍。
送王純仲 章甫 
客裏因依三日語，爽氣津津見眉宇。自云縱酒少年場，拋擲黄金如糞土。倏焉四十髮斑斑，手板青衫才一官。江湖陳迹不復夢，食貧月俸仍酸寒。別去不勞重歎息，富貴有時君努力。青春難再却堪憐，恨不相逢十載前。
別陸務觀 章甫 
江南江北雖一水，欲濟無由若千里。那知奔走避邊塵，邂逅西津見君子。一飯山間同野僧，花前把酒看張燈。醉吟落紙筆不停，留客夜闌雙眼青。才氣如公端有幾，半刺江城聊復爾。新年華省用名郎，彙征公合聯翩起。人生相知貴知心，道同何必問升沉。客袂此時成暫別，詩盟他日會重尋。
采石 章甫 
江行十日風打頭，采石江邊還小留。龍宮煌煌俯湍流，摳衣再拜祈神庥。出門逕作蕭寺遊，危亭縹緲臨金牛。江南江北蒼烟收，日落未落雙蛾愁。尚書麗句世罕儔，惜哉度曲無歌喉。折梅置酒齋堂幽，黄冠不飲空夷猶。野僧舉觴橫青眸，更得大斗償香羞。興闌山下却登舟，使君愛客方綢繆。夜深杖藜弔荒丘，列炬照野經塍溝。居人竊視聲吚嚘，好事從來無與侔。促坐款語相答酬，傷今懷古風颼飀。泊渚高吟聊寫憂，然犀照怪知何求。醉狂夜披紫綺裘，騎鯨入海窮冥搜。聖賢寂寞江悠悠，人在天地真蜉蝣。况我此身如贅疣，從公行善臭味投。有酒如川容拍浮，但願早登黄鶴樓。痛飲浩歌更勸酬，一弔禰衡鸚鵡洲。
益睡 章甫  庐山
主人頎然腰十圍，一官會計同遊嬉。開軒環坐只圖史，錦囊富有驚人詩。邇來萬事不掛口，世情盡付鼻中吼。便腹無妨弟子嘲，著鞭未落少陵後。紛紛逐臭皆羣兒，我正黑甜曾未知。雞蟲得失何足較，是身且卧黄琉璃。博山生雲香斷續，當午清風度修竹。門前吏立雁鶩行，童奴摇手眠方熟。夢中了了欲何鄉，寧復蘧蘧栩栩忙。寒泉洗耳石礪齒，主人家住廬山傍。他時但取青氈舊，歸作春秋同社友。北窗槃礴上羲皇，秫田多種釀壺酒。奉太夫人千百年，兄弟對牀聽雨眠。
送楊德雋赴漕司試 章甫 
木食草衣吾計決，三釜養親君不闕。胡爲亦趁槐花忙，不共中秋醉明月。君言時世眩虛名，才見頭銜分重輕。一笫如君當俯拾，卜鄰他日莫寒盟。
寄題郭侯至喜堂 章甫 
岷江西來會衆水，峽束奔湍吁可畏。長年三老更相賀，舟到夷陵若平地。寧知市朝車馬塵，仕路風波尤畏人。急流往往捷有神，灩澦瞿唐何足云。祇今四海滔滔是，未省幾人知此理。君侯不與世沉浮，家有新堂名至喜。武昌重鎮居上游，雲屯禁旅皆貔貅。君侯智略誰與儔，天子久寬西顧憂。令嚴將士無驕色，玉帳晝閒人語寂。中齋一榻凈無塵，自炷爐香讀周易。有時領客尊酒同，雅歌投壺雙頰紅。門前官柳摇春風，想應目送天邊鴻。狐兔中原須盡掃，功成身退天之道。角巾歸路颺輕舟，童僕懽迎人未老。
种基祖蔡仲逸孫祖顯一時宦遊荆州官閒無事五日一宴集使僕持鉢其間念既飽食不可無語 章甫 
君不聞薊孝廉，日飯二十家。一朝拂袖去京國，追之不可空咨嗟。又不聞賓頭盧，應供四天下。神通妙用固非難，中有巍然不動者。今年有客來荆州，半世生涯一敝裘。仙風道骨媿二士，諸公亦許相追遊。邇來傳食初無問，醉飽無勞主人勸。絕勝詩人杜拾遺，所歷諸家纔一飯。
芍藥呈韓丈 章甫 
妖氛深蔽洛陽縣，我生不識姚花面。揚州風物舊曾遊，佳種年深亦多變。去冬淮上起邊塵，不謂見花當此辰。眼明忽憶往時事，世間尤物能移人。公詩寄興多高遠，早悟色空香不染。飽聞嘗醉洛陽春，試比姚花定褒貶。
韓使君分送芍藥索詩因憶舊遊 章甫 
憶向西津櫂酒船，維揚去結看花緣。杖藜到處花輒好，夭紅豔紫相留連。散盡黄金携酒友，夜深明月還京口。中流擊楫來悲風，天闊參橫移北斗。俯仰光陰恰十春，二十四橋經戰塵。眼明忽見揚州種，衰病無因賈餘勇。
寄題極星亭 章甫 
杜陵白首尚書郎，三見瀼西春草長。忽思蒼梧叫虞舜，翩然短棹下瞿塘。晚泊江亭生暝色，野服出船烏帽側。南極一星落江湖，戰塵蔽天兵未息。閭閻惡少印纍纍，不夢周孔嗟吾衰。機心去盡魚鳥狎，在處詩篇神護持。四百年間一彈指，當時松竹今餘幾。南望冰魂不可招，波翻落日愁雲起。
寄趙鄂州 章甫 
田家禾黍方登場，枯桑索索天雨霜。黄花籬落尚可醉，今我不樂思武昌。武昌使君半年別，前日書來慰愁絕。相思爲我作西亭，徙倚闌干只明月。大材開府何優游，政聲日隨江水流。賜金增秩未爲寵，咫尺丹詔催歸輈。燈前春雨同揮翰，南風吹船著淮岸。雲間過雁喚愁生，短褐飯牛歌夜半。
以王通一所畫小舟橫截春江圖爲韓無咎壽 章甫 
江上春風花滿樹，春水才平舊痕處。何人笑傲一扁舟，橫截千波萬波去。王郎有句藏毫端，寫出生綃半幅間。明窗供我時展玩，彷彿羅带縈烟鬟。緘題請壽黄華使，如公福祿川方至。吾君願治正思賢，舟楫期公濟大川。
簡張安國 章甫 
南北東西厭問津，西海忘形今幾人。惟公名譽一世重，雖不吾與吾當親。氣吞雲夢并餘子，深厚文章六經似。昂霄聳壑正當時，發策決科餘事耳。上方憂顧大江東，虎踞龍盤氣象雄。却袖玉堂揮翰手，來成方面保釐功。西風澹日邊雲碧，歲晚軍情猶未得。不應矯首送飛鴻，想得攢眉正憂國。雅聞一諾值千金，推挽尤多樂善心。坐上能容野人否，試聽客裏短長吟。
張使君以畫屏求題 章甫  西湖
西湖景物天與奇，歲晚春風常探支。水邊竹外更幽絕，一夜花開南北枝。何處飛來兩鸂鶒，影碎晴波蕩春碧。荷蓋凋零荇带寒，徘徊如與花相識。短屏畫手豈無心，待公歸赴西湖春。年年春色花照席，應念揮毫老賓客。
臨江何氏結亭松間名曰彈秋因王通一來乞詩 章甫 
萬籟從風俱發聲，唯松得之尤善鳴。五聲不亂無虧成，膝橫三尺秋月明。君家江南一茆屋，直幹森森伴幽獨。人言絲竹不如肉，曲肱聽度無絃曲。故山偃蓋未十圍，猿驚鶴怨吾當歸。聊憑東風寄君詩，風鳴松鳴吾不知。
送李文授還越上 章甫 
舊歲見君殊草草，懷抱今來各傾倒。新來正好數相尋，束裝却向山陰道。千巖萬壑秋更奇，候門兒女望君歸。扁舟此去來何時，莫待梅花開北枝。故人問我憑君說，滿目窮愁生事拙。秋禾未得補饑瘡，萬一飛蝗作檀越。
簡熊帥景瞻 章甫 
槐柳陰中數間屋，麤飯濁醪羹杞菊。過門問字久無人，只有圖書伴幽獨。剝啄是誰來叩扃，手持札翰趨吾庭。風采九州安撫使，得得遣騎相招迎。我願識公從宿昔，貴賤殊途那易得。親染雲箋賁草廬，驚喜盈懷仍歎息。折節下士古所稀，豈意於公今見之。况公位貌已崇重，英聲凜凜威羌夷。滿堂賓客皆豪傑，從容何止談風月。野人自視殊缺然，或可爲詩紀勳業。
早凉 章甫 
江頭雨過涼風早，落葉紛紛費人掃。鈎簾日暮無所爲，把酒悠然送歸鳥。佳人可望不可親，草根唧唧秋蟲吟。家本江南客江北，鬚髮新添數莖白。
次沈商卿見懷韻 章甫 
歌喉宛轉變鳴禽，載酒曾同花下吟。寒潮不應宿漁浦，挑燈還憶夜深語。十載故人誰似君，便擬卜隣桑柘村。青錢未辦歸期遠，滿目春山空秀婉。有酒何須身後名，高軒未必如徒行。朝看桃杏發紅萼，晚來風雨嗟零落。尋幽選勝不應遲，百歲光陰能幾時。問君何日憩奔走，忍令春色成烏有。
寄淮東總領許叔庸 章甫 
太平寺裏留詩別，江北江南幾秋月。那知未著侍臣冠，坐總軍儲持使節。平生一飯不忘君，蟠胸萬卷皆經綸。聞說別來頭更白，憂國祇今能幾人。憶昨同傾京口酒，笑我凋零已蒲柳。曉驅黄犢破荒烟，留眼看公印如斗。短篇自昔蒙品題，老矣無復能新奇。樂府流傳妙天下，小胥鈔寄定何時。
移家謝趙再可 章甫 
病眼不禁黄土瞇，塵纓屢費滄浪水。曉窗笑語鏡中人，但可置之巖穴裏。縣官有田容我耕，收身已是太遲生。醉眠牛背自安穩，山鳥慣聽哦詩聲。經營小築幽深處，借車歡喜移家去。非公誰寄草堂貲，知我舊諳茆屋趣。此心此地俱寬閒，從渠曠野多風寒。燈前兒女話團欒，廣厦期公千萬間。
謝張倅惠茶 章甫 
病軀倦甚不舉酒，便腹枵然尤愛茶。淮鄉久住已成俗，客至亦復研芝麻。稱重緗匳還入手，知公與我詩情厚。靜無俗駕叩柴關，急遣僧房借茶臼。易足堂中晝倍長，一杯涼餠補饑腸。世間萬事不掛口，齒頰盡日留甘香。青奴可憐姑少却，睡魔退舍詩魔作。詩成吟罷來清風，秋意拂拂生梧桐。
謝韓無咎寄新茶 章甫 
武夷仙翁冰雪顔，建甯府中春晝閒。揮毫醉寫烏絲欄，新茗續煎扶玉山。應念窮愁坐空谷，頭白眼眵書懶讀。殷勤題裹寄春風，澆我從來藜莧腹。別公宛陵今五春，渴心何啻生埃塵。平生不識七閩路，夢魂欲往山無數。
簡李牧之 章甫 
落日還家聊面壁，剝啄誰來破幽寂。語音相似桑梓同，風骨軒然雙頰紅。亹亹清談霏玉屑，多說東湖與霜傑。江西故老已凋零，聽君論詩猶典型。君今久占宣城籍，我是江湖未歸客。客愁時事兩蒼茫，一醉邀君君莫惜。
張君明昆仲袖唱和詩見過 章甫 
村東主客羣飛鴻，月明霜重聲摩空。村西老人如瘦馬，伏櫪倦嘶天北風。村東村西無百步，杖履相尋還有數。兒啼妻病不出門，羞見梅花無好句。雪晴日出天無埃，故人躡屣聯翩來。明珠白璧滿懷袖，使我一見雙眸開。文章雖云一小技，妙處非難亦非易。染絲織錦未足工，點鐵成金始爲貴。我窮半世坐吟詩，詩成不救寒與饑。亦知造物厭嘲弄，有手只堪持酒卮。願君少吟詩幾首，請君多辦百壺酒。但得新詩勝舊年，爲君醉倒春風前。
元用見過誦詩劇談因成古風以成戲惱兼簡若晦唐卿 章甫 
有口只可飲醇酒，世事令人三日嘔。有耳只可對詩翁，俗語令人三日聾。平生嗜酒耽佳句，此外自知無用處。東風吹我墮江邊，歲晚知音罕相遇。誅茅蓋頭無少閒，數日不到諸君間。塵土瞇眼鬚鬢斑，誰賦淮南大小山。怪底晴簷靈鵲噪，籃輿相尋談絕倒。恨君無乃酒量窄，愛君豈獨詩格老。開尊喚客知何時，坐上可無俞與韋。更長不怕杯行遲，願見春風楊柳枝。
用前韻贈高持一 章甫 
全身當作冥飛鴻，無心要似雲行空。逢人未用青白眼，與世不妨牛馬風。暇日出門聊散步，雪晴愛此山無數。骨寒那得使鬼錢，腸枯漫索驚人句。邇來筆研欲生埃，舊雨來人今不來。百歲光陰能幾許，一春懷抱未曾開。古人元不貴多技，大道由來常簡易。隨呵之義復何憂，知我者希方足貴。華陽道士亦能詩，不覺餐霞坐忍饑。高山流水琴三弄，明月清風酒一卮。相思不見頻搔首，幾欲招呼無斗酒。從今與子遂忘年，有懷欲語子來前。
次呂伯恭見寄韻 章甫 
魯鈍不如錐處囊，嗜好鑿圓投枘方。鏡中鬚髮今蒼浪，多病年來疏酒觴。山林舊約都茫茫，局促何由心膽張。半生恍墮水中央，疾呼四顧無舟航。客舍雨餘梅杏黄，憶君著書看屋梁。緘題到手伸讀忙，亦知別後遥相望。我猶駑馬遭絆韁，君若鷹鸇之老蒼。見義勇往柔而剛，君不求名名自彰。行須正色肅鵷行，不容燕雀高飛翔。辱詩敢忘什襲藏，報章勉率聊寄將。廣厦他時客幾房，種成桃李滿江鄉，忍使故人趨道旁。
濡須道中 章甫 
今年淮西旱，城市無米糶。所至蕭條童僕饑，手持楮幣無人要。行不擇日糧不齎，恨身不生太平時。還家從頭語兒輩，山中寂寞猶可耐。
白露行 章甫 
今歲淮南雨仍缺，官府祈求已踰月。城中又復閉南門，移市向北人紛紛。州前結壇聚巫覡，頭冠神衣競跳擲。縛草爲龍置壇側，童子繞壇呼蜥蜴。簫鼓迎神來不來，旱風終日吹黄埃。寧知白露只數日，稻苗焦枯恐不及。
送王道士 章甫 
華陽洞天昔曾遊，華陽道士今相訪。江頭倦客老更拙，山中故人喜亡恙。晴沙喚渡何匆匆，鴻飛冥冥天北風。他日希虛如話我，憑君一一謝諸公。
督祖顯和章 章甫 
孫侯二尺短檠前，何啻頌詩三百篇。金鑾玉堂未歸去，聊結江湖山水緣。官閑不復弄朱墨，勝日過門無惡客。春風快馬紫遊韁，花底黄鸝盡相識。酒酬談辯翻波瀾，得句全勝得好官。我亦從來有詩癖，撚髭一字吟難安。不知辛苦竟何益，聞道何妨死今夕。他年儻使無知音，盈編不作一錢直。日來頗怪詩筒遲，恐君豫辦磨崖詩。中原窟穴尚狐兔，未應便草閒居賦。
放歌招孫祖訓俞國寶飲 章甫 
兒時望春春不來，春衣隔年催翦裁。平明出遊薄暮回，惟恐雲氣興風雷。豈知樂極還悲哀，十年黄塵涴青鞋。管領鶑花已無意，感時念舊時傷懷。去年寒食丹徒縣，家寄毗陵不相見。今年寒食江陵府，妻子相看淚如雨。迂儒憂國更憂家，枉殺清明不見花。無端柳絮攪愁思，一徑漫漫春日斜。主人知我坐憔悴，故遣斗酒來相慰。呼妻安穩置牀頭，箇是貧家一祥瑞。牀頭三日未開嘗，耿耿憂心自如醉。朝來忽覺體中佳，吻角流涎已難制。細君平日但濡唇，瓦盆對酌可無人。招朋一飲舒清興，要須脫畧任天真。高郵孫夫子，相逢不作鬲上語。臨川俞先生，客裏傷春作詩苦。二公問學該今古，胸吞雲夢輕阿堵。我酒雖不多，酒行詩可歌。杖藜乘興速來過，不來吟醉奈春何。
聞鵓鴣 章甫 
陰雲欲暗江頭樹，屋角先聞鵓鴣語。瀟瀟漸作打窗聲，誰道巢居不知雨。雨晴喚婦却同飛，須知此物心無機。豈比人間情義變，銜冤誓死不相見。
題九歌圖 章甫 
大夫放逐沅湘濱，嘗作九歌祠鬼神。鬼神幽遠不可見，肴酒芬芳猶福人。餐菊佩蘭君不識，從彼讒人爲鬼蜮。楚江嗚咽楚雲愁，坐對此圖三歎息。
題王無邪九華圖 章甫 
雲錦仙翁人不識，多生九華茹芝客。少年登覽妙形容，三十七峯俱改色。手捉高士淡墨圖，烟雲到處隨卷舒。珠璣衮衮入題詠，縑素往往爭臨摹。雪潭四時濺飛雪，歎我幻軀方病渴。何由得共山中人，脚踏寒流弄明月。
王夢得捕蝗二首  其一 章甫 
相逢每歎俱飄流，尊酒作意同新秋。蝗蟲日來復滿野，府帖夜下還呼舟。江天尚黑客騎馬，草露未晞人牧牛。路長遥想兀殘夢，家在風烟蘭杜洲。
王夢得捕蝗二首  其二 章甫 
江頭曉日方曈曈，僕夫喘汗天無風。茅簷汲井洗塵土，野寺煮餠燒油葱。平生憂國寸心赤，在處哦詩雙鬢蓬。村民喜識長官面，樹陰可坐毋匆匆。
分蝗食 章甫 
田園政爾無多子，連歲旱荒饑欲死。今年何幸風雨時，豈意蝗蟲乃如此。麥秋飛從淮北過，遺子滿野何其多。撲滅焚瘞能幾何，羽翼已長如飛蛾。天公生爾爲民害，爾如不食焉逃罪。老夫寒餓悲惱纏，分而食之天或憐。
憫農 章甫 
前村後村水車聲，咿咿軋軋終夜鳴。皇天不雨四十日，高田何止龜兆出。田家眼穿望早禾，早禾不熟奈饑何。今年神祠禱不應，沽酒買牛空費多。天公高居民父母，有耳應聞下民語。乞我滂沱半朝雨，免遭縣吏鞭笞苦。
田家苦 章甫 
何處行商因問路，歇肩聽說田家苦。今年麥熟勝去年，賤價還人如糞土。五月將次盡，早秧都未移。雨師懶病藏不出，家家灼火鑽烏龜。前朝夏至還上廟，著衫奠酒乞杯珓。許我曾爲五日期，待得秋成敢忘報。陰陽水旱由天工，憂雨憂風愁殺儂。農商苦樂元不同，淮南不熟販江東。
送茶與人 章甫 
雲氣昏昏釀秋雨，歲月驚心遽如許。潮生晚浦足風波，頗憶青燈夜深語。贈君江南春露芽，恐君誦詩眼生花。一杯靜對沉烟斜，世事從渠如亂麻。
早雪 章甫 
賤夫流落來淮海，兩紀悠然忘凍餒。烏薪白粲不論錢，近歲山林禁樵采。去年差官打炭窑，淮民畏事誰敢燒。官軍巡山得心力，草木欣欣有顔色。九月未霜雲漫漫，雪花爭先飛作團。凍坐孤吟還自寬，邊頭牽挽人夫寒。
雪中張仲庠惠十詩老懶不能追逐戲答古風兼簡陳伯茂 章甫 
愛君詩好韻倔奇，快如天馬不容羈。惜君有錢不沽酒，盡日苦吟難療饑。我生真成錯料事，陳子生涯畧相似。敢持短兵與君接，笑我老來長退怯。空山一夜雪盈階，軒窗晃耀如瑶臺。尊中尚喜有餘綠，紅潮兩頰心悠哉。安得萬里江，變作葡萄醅。笑呼姮娥共起舞，夜闌更酌北斗杯。一醉三千年，從教海水揚塵埃。妻孥笑我言，此樂恐未諧，典衣且復沽茅柴。淮南有薄田，與汝歸去來。願身長健眉長開，好插梅花醉幾回。
春日呈韓丈 章甫 
陽烏陰兔爭馳騁，人世光陰剎那頃。玉盤生菜亂青絲，三歲公家喫春餠。前年班春池陽城，民物熙熙簫鼓聲。去年轉粟巡邊徼，聖朝初下和戎詔。祇今塞下不傳烽，野梅官柳競春風。相從且作無事飲，莫辭節物來匆匆。明年上國春應早，棠棣陰中詩更好。詩成但遣阿買書，郵筒寄我江南道。
劉祼卿送筍 章甫 
俗子貪錢如食蜜，幽人愛竹如種玉。君家大隠城一隅，萬个深圍數間屋。陽春不住長兒孫，犢角貓頭還滿目。却恐繁陰礙風月，童奴時取供肴䔩。朝來想掛北窗坐，應念先生食無肉。故遣此君來起予，斕斑嫩籜森盈束。先生饑腸非雷吼，米糝鹽醯羹杞菊。急呼瀹釜然枯薪，殷勤留客晨炊熟。不羨侯家五鼎烹，得此一飽萬事足。客去關門聽雨眠，枕上詩成翻水速。
清明病中遣酒問訊史授夫 章甫 
一榻蕭然唯坐卧，風雨欺人打窗破。數片飛花何處來，寒食清明病中過。疏狂閒憶少年時，問柳尋花夜不歸。春衣一任酒狼籍，玉山自有人扶持。日月變遷衰相現，世途迫隘令人倦。耳冷那聞白雪歌，眼寒不識春風面。懷君著書坐僧房，呼兒與撥浮蛆香。往澆萬卷文字腸，莫學病夫多感傷。
惜花 章甫 
前朝西風不肯住，紅雨毿毿落深樹。昨日東風更放顛，香雪紛紛飄滿園。四時催人頭髮白，薄相春風亦欺客。漸覺繁枝過眼空，歷歷黄花亂疏麥。野店沽酒酸如虀，先生不飲春將歸。屋頭向晚雨聲急，自炷爐香坐盤膝。
盱眙館中題雲山圖 章甫 
北風三日吹黄土，長淮浪高少人渡。客愁正坐小窗間，眼明見此江南山。好山連娟螺髻鬟，白雲無心終日閒。野橋溪水流彎環，旁有幽人晝掩關。道路只今多險艱，林泉有約吾當還。黄精可駐冰雪顔，時時令人雙鬢斑。
葉子逸以惠山泉瀹日鑄新茶餉予與常鄭卿 章甫 
惠山甘泉苦不冷，日鑄茶香方是真。廣文喚客作妙供，石銚風爐皆手親。神清便欲排閶闔，且了吾人淡生活。瓶芽分送已無餘，杯水尚容消午渴。
戲簡樂長卿 章甫 
長卿談兵氣飄揚，半生漫趁槐花忙。塵埃綠綺誰拂拭，雞羣野鶴空昂藏。何必明經取青紫，請君囊書獻天子。中原猶未息兵戈，萬里橫行丈夫事。愞夫株守衡門裏，初無長鬚給薪水。故舊經年絕尺書，烏鵲玩人頻送喜。欲行萬里囊無錢，移牀且對薰風眠。兒啼妻怒了不問，誦詩過午聲琅然。
雨凉成詩一首簡子逸 章甫 
坦率每愁遭怒嗔，閉門直欲全吾真。美人娟娟不可見，薄俗往往難相親。夢斷風扉自開闔，還喜晚涼生意活。未能衝雨過蘇端，且乞新詩慰饑渴。
戲簡李清宇 章甫 
四十九年真大謬，三百六旬長鮮驩。人生一夢何足較，田穀薦饑良獨難。酒邊志氣漫豪放，眼中骨相殊酸寒。輸與能詩李供奉，水旱不憂吾有官。
送張安國 章甫 
前日見公如桂林，梅黄風雨天多陰。今年見公長沙去，草綠江湖春水深。借問長沙多少路，盡是前年曾到處。如公正合在朝廷，胸中素藴經綸具。吾君一視而同仁，且欲煩公蘇遠人。親朋漫作別離惡，王事敢辭行役頻。嗟予潦倒百無用，客食淮南兩相送。青山可買坐無錢，日長只作還鄉夢。九重早晚催賜環，了却功名歸故山。屋頭乞我茆三間，布襪青鞋相伴閒。
題趙純甫渭川千畝圖 章甫 
君家天姥山前居，未辦種竹先作圖。不惟要與千戶等，亦念豈可一日無。勁節虛心聽霜露，細香靜色宜風雨。玉版禪師得飽參，翠袖佳人定何許。津津喜氣見眉間，準擬他年如此閑。可無嵇阮相往還，俗客儻來君掩關。
題張希穎筠坡圖 章甫 
緣坡種竹自成趣，籃輿造門今有誰。張侯好事果絕俗，因人隔江來覓詩。披圖識面恨不早，更愛諸公妙詞藻。繁霜密雪得天全，明月清風爲君好。易足堂前方欲栽，摩挲短軸心眼開。忽思江南讀書處，碧玉如椽歸去來。
颺稻行 章甫 
屋頭場地如鏡光，未曉相呼來破場。今年慙愧好天色，颺稻得風尤省力。分時往往只論𥰭，主客四六無偏頗。高低十分早晚禾，就中誰家收最多。妻兒舂糯試新麴，隣舍茅柴相接續。醉來起舞自頓足，官無差科即爲福。
題長蘆方丈 章甫 
笑別靈巖日當午，籃輿軋軋轉江浦。眼明初入菩提場，一燈傳自西來祖。老禪留客苦殷勤，汲泉煮茗添爐薰。空江向晚無人度，明月滿天秋正分。
中秋次韻 章甫 
秋浦堂前有清集，久客思家淚痕濕。連年客裏作中秋，今歲還家又無及。山中茅屋冷如水，應念征塵何日洗。邊鴻也解寄歸音，旅燕亦能辭故壘。滔滔四海知音誰，公家公子歲寒期。殷勤爲我撥新釀，煖熱向我哦好詩。我生志願良自足，肯向天涯長碌碌。願君腰金佩鳴玉，從我羹藜飯脫粟。秋風舟子兩相催，側帽長吟歸去來。開帆轉柁清溪口，還山要趁重陽酒。
諸公過易足爲紅梅一醉醉後率成數語 章甫 
一冬雪與寒俱少，膏澤春來頗傾倒。畏寒病懶不出門，未覺心情被春惱。花木今春種種遲，眼明始見紅梅枝。容顔頗稱俗子意，風骨獨有詩人知。人生百年誰滿百，去日漸多來日窄。衰顔已減舊年紅，短髮明年應更白。甕頭有酒不用沽，肴䔩得隨家有無。主人頹然客亦走，明朝無事重來否。
呈謝仲連 章甫 
一葦江頭風雨寒，邂逅三日同清驩。諸塵不染眼自碧，萬事隨緣心已安。雨晴歸路馬蹄疾，問君呼船定何日。杖藜過我城南偏，遊戲世間文字禪。
從賈倅乞貓 章甫 
渚宮茅屋住經年，牆壁苦遭羣鼠穿。旋乞狸奴名去惡，中宵客枕得安眠。携之俱東泛江水，饜飫魚腥二千里。半途忽作楚人弓，兒女憐渠今未已。昨宵聞說二車家，花墩五子俱可誇。此詩雖拙勝鹽茶，不問白黑灰貍花。
書黄叔虎傳神卷 章甫 
鶴骨何清癯，腹空惟貯書。山林日月長，掉頭賦歸歟。松竹歲寒金石友，身後虛名眼前酒。與世相違豈盡然，江湖猶有丹青手。
與北山長老 章甫 
數間破屋城南街，坐卧一榻心如灰。現身幻化本無住，疾病問渠何自來。剝喙誰歟破幽寂，道人定起北山北。齒冰骨玉兩高寒，禪病詩魔俱辟易。我倦欲眠君且歸，籃輿入郭知何時。貧家客來無準擬，爲君時供雞蘇水。
法剛化士幹蔣山藏經乞語 章甫 
鍾山夜半發奇怪，火光熾然脫三昧。法筵龍象不須驚，寶公留得眉毛在。食輪才轉法輪隨，樓臺金碧還相輝。大千經卷何處覓，剛禪藏在僧伽葉。如來言語皆真實，別有真經名第一。琅函寶藏不能收，若遇知音請拈出。
題張季子妄菴 章甫 
世間種種無非妄，云何以妄爲庵榜。君欲捨妄却求真，展轉思維增妄想。即妄即真君勿疑，真妄俱忘也大奇。笑我猖狂今老矣，因君聊復妄言之。
次韓無咎途中寄陸務觀  其一 章甫 
風高微退鷁，雲好合從龍。蕭艾長貪雨，松筠却耐冬。禁途今不遠，歸興未應濃。莫羨朱雙轂，相期祿萬鍾。
次韓無咎途中寄陸務觀  其二 章甫 
戎馬馳驅日，江湖邂逅間。笑談無逆旅，翰墨落名山。畫省春風入，漁舟夜月還。唱酬能見記，書札忍令慳。
次韓無咎途中寄陸務觀  其三 章甫 
寒梅欺雪白，臘酒愛鵝黄。花下觥籌亂，燈前錦繡香。醉吟揮字大，愁別聽更長。近報蛾眉好，何時奉一觴。
次韓無咎途中寄陸務觀  其四 章甫 
晝永渾無事，昏歸只掩門。甘貧同陋巷，多病似文園。對月人千里，論文酒一尊。遠懷霄漢路，愁絕虎狼村。
次韓無咎途中寄陸務觀  其五 章甫 
園筍看成竹，庭榴已著花。老來猶是客，歸去亦無家。萬事大槐國，一身焦穀芽。心閒聊默坐，紅日下天涯。
即日  其一 章甫 
苦憶花吹盡，生嫌草長齊。鶑啼春已暮，客散日還西。孺子拋書卷，童奴理菜畦。怒雷將急雨，一夜水平堤。
即日  其二 章甫 
吟苦知音少，棋低敵手多。故人無恙不，薄酒奈愁何。未暇兔三窟，聊同鷗一波。傳聞江北路，人應力田科。
即日  其三 章甫 
醉裏三春了，山中五載留。日長知已夏，雨冷忽如秋。書貸監河粟，箱存季子裘。曲肱朝睡美，身外付悠悠。
春盡 章甫 
晝永花陰直，風輕麥浪勻。僧歸還逼夏，鶑語欲留春。鬚髮垂垂老，親朋往往貧。地偏人事少，聊以寄吾真。
獨登南樓兼懷嚴聖幾俞若晦  其一 章甫 
瓜茗難逃暑，蚊蠅正作秋。勞生一念錯，晚境萬緣休。筆老無新語，囊空有敝裘。閒携瘦藤杖，獨上郡南樓。
獨登南樓兼懷嚴聖幾俞若晦  其二 章甫 
城外江山好，樓前市井喧。登高明遠目，直北望中原。濟世原無策，傷心不忍言。唯餘憂國淚，還共水潺湲。
獨登南樓兼懷嚴聖幾俞若晦  其三 章甫 
晝景微微歛，陰雲稍稍低。炎涼催旅燕，風雨聽鳴雞。獨立江樓上，相思浙水西。詩情兼酒伴，何日手重携。
夜坐 章甫 
枕簟遲遲睡，軒窗一一開。市收人語寂，江迥水風來。熠耀明衣袂，嬋娟到酒杯。新涼兒女健，促織已相催。
喜凉  其一 章甫 
暑氣今全減，人心始少蘇。客愁生海燕，秋意入庭梧。歲月真虛擲，詩書只自娛。荆山誰獻玉，齊國正吹竽。
喜凉  其二 章甫 
老去孤黄嬭，愁來頼麴生。客居宜落寞，寒事費經營。歲稔鍛聲急，夜長燈影明。深懷不成寐，四壁候蟲鳴。
宿靈巖 章甫 
異縣經年客，靈巖一夕留。涼風吹薄暮，明月照中秋。閲世身將老，尋山興未休。還驅羸馬去，訪古大江頭。
不寐 章甫 
不眠知夜永，危坐起憂端。木葉紛猶落，篝燈炯未殘。年華今晼晚，邊堠且平安。以我衣裳冷，遥憐弟妹寒。
聞鴉 章甫 
柳暗啼春處，庭空反哺時。鳴聲元自樂，世俗亦多疑。凶吉何須問，雌雄未易知。寧棲丈人屋，莫借上林枝。
除草 章甫 
惡草溷嘉蔬，涼風獨荷鋤。薅耘非敢後，滋蔓恐難除。女大知艱食，兒癡亦廢書。歸來一長歎，不是厭山居。
春日村居  其一 章甫 
築圃未成趣，栽桃纔試花。年饑兒强飯，春困婦煎茶。爲客空遲暮，逢人只歎嗟。上天新號令，雷雨起龍蛇。
春日村居  其二 章甫 
村迥客來少，山寒春到遲。修塘留野水，插槿補疏籬。旁舍閒相過，幽人舊有期。出門看遠燒，拄杖立多時。
春日村居  其三 章甫 
冬暖惟憂麥，春寒却勒花。地偏宜鳥雀，江遠少魚蝦。驚犬時時吠，歸鴻字字斜。故園芳草色，遊子亦思家。
春日村居  其四 章甫 
浦樹微微改，溪流稍稍深。春來差少病，歲後苦多陰。隴畝三年夢，親朋萬里心。感時仍念舊，老淚欲沾襟。
春日村居  其五 章甫 
土室宜冬夏，柴門玩歲時。不嫌貧作祟，直恐老相欺。草茁牛羊壯，山空虎豹饑。天晴好挑菜，吾亦伴兒嬉。
新凉 章甫 
白帝揚鑣後，炎官退舍初。江山驚客恨，風月到吾廬。黄嬭宜相就，青奴稍見疏。寄聲蓮社友，秋興復何如。
同湯叔度兄弟賦秋聲 章甫 
古木斜陽暮，寒江澹月秋。蕭騷初滿耳，蟋蟀最關愁。茅屋疑鳴雨，雲溪想枕流。幾回連別恨，爲我過西州。
送潘致虛之湖南 章甫 
久客兒童狎，窮居草木長。蛙聲猶鼓吹，燕子亦炎涼。度日工詩律，傷時洒淚行。輸君載明月，先我過瀟湘。
即事  其一 章甫 
暑雨何時了，江雲不肯開。窮途惟有死，薄俗動相猜。怪事供詩卷，閒愁付酒杯。欲從湖海去，安得小舟來。
即事  其二 章甫 
俯仰憐身世，飄零玩歲時。道途多異說，客子有新詩。日落乾坤慘，風生草木悲。高樓空北望，清淚不勝垂。
即事  其三 章甫 
天意誠難測，人言果有不。便令江海竭，未厭虎狼求。獨下傷時淚，誰陳活國謀。君王自神武，况乃富貔貅。
即事  其四 章甫 
門靜悠悠日，春愁淡淡天。風塵殊未已，形影自相憐。有客還詩債，無人與酒錢。感時歌慷慨，憂國淚潺湲。
即事  其五 章甫 
風急收殘雨，花輕點客衣。江山爭秀發，燕雁不同飛。異縣交遊少，中原信息稀。王師戰甚苦，方解蔡州圍。
即事  其六 章甫 
弟妹今安在，飄零各賤貧。詩成難寄遠，目斷更傷神。風俗殊方異，交情白首新。辛勤營一飽，媿此百年身。
即事  其七 章甫 
探報無虛日，淮東有捷音。周王方北伐，蠢動敢南侵。四海當多事，羣公在一心。祖宗功業盛，德澤結民深。
即事  其八 章甫 
兩淮仍蜀道，群寇再侵尋。不戒兵猶火，唯誇旅若林。皇圖終復古，天意亦難諶。咨爾無猖獗，須思後患深。
即事  其九 章甫 
羣寇仍猖獗，城邊即棄捐。休兵雖上策，講信竟虛傳。人事今如此，天心恐未然。忍令唇齒地，重此染腥羶。
即事  其一○ 章甫 
初失清河口，駸駸遂逼人。餘生偷歲月，無處避風塵。精銳看諸將，謀謨仰大臣。愞夫憂國淚，欲忍已沾巾。
江北 章甫 
江北多戎馬，江南有戰船。艱難吾欲老，輾轉夜無眠。歸去須三逕，飄零又一年。鄰舟聽客語，愁絕晚來天。
山行 章甫 
江行風浪惡，石路僕夫勞。一水幾回度，亂山無數高。村醪清似鏡，早稻細如毛。愁聽田家語，令人首屢搔。
松滋縣作 章甫 
月近中秋白，雲隨落日橫。途窮諳客味，歲晚見交情。念舊傷存沒，憂時尚戰爭。西風催起柁，鷗鷺莫寒盟。
十二月朔巢縣道中 章甫 
瘦馬從摇兀，行裝更寂寥。老來寧浪出，此去有佳招。歲暮風霜苦，山長舘舍遥。兒曹應念我，今日是生朝。
守倅元日唱酬次韻 章甫 
別駕篇章敏，黄堂句法新。宜民多受福，把筆競題春。拖玉丹墀曉，鳴珂紫陌塵。退朝如有作，應亦念茲辰。
舟中簡祖顯  其一 章甫 
計拙生無益，時危老可傷。江山雙敝屣，詩酒一空囊。夜雨茆廬破，秋風菊逕荒。閒隨枕流客，蓑笠釣滄浪。
舟中簡祖顯  其二 章甫 
散髮扁舟上，秋江一段清。魚肥新入饌，鷗狎舊同盟。浦樹參差出，雲山遠近迎。君詩妙圖寫，不減謝宣城。
雨中簡孫文輔  其一 章甫 
多病愁陰晦，長貧慣寂寥。一江雲漠漠，十日雨瀟瀟。蛙黽誇秋水，魚蝦趁晚潮。新來疏酒盞，頗覺負清宵。
雨中簡孫文輔  其二 章甫 
馬瘦憑誰相，龜靈故自焦。世途何偪仄，物性各逍遥。君老嗟黄綬，吾衰感黑貂。雨寒無病惱，酒熟即招邀。
雨中簡孫文輔  其三 章甫 
寂寂諸緣省，緜緜一氣存。心情親藥裹，口味減盤飱。龐藴無生話，維摩不二門。秋聲摇萬壑，落葉會歸根。
贈李君玉  其一 章甫 
奔走空塵土，歸來日暝時。喜迎蓮社客，細說錦囊詩。短世相逢晚，高樓欲下遲。坐中無賀監，誰與解金龜。
贈李君玉  其二 章甫 
老大何堪客，窮愁畧不醒。髮因閒事白，眼爲好山青。月下南飛鵲，風前自照螢。倚君如玉樹，蒲柳愧雕零。
登譙樓 章甫 
老大心雖懶，登臨眼尚明。水流春後暖，樓迥晚來晴。翔集鳩無數，歸飛雁一鳴。闌干成獨倚，愁絕莫雲平。
次郝澤民韻 章甫 
歸雁衝寒去，棲烏向日啼。山明初過雨，沙靜不多泥。江上梅花細，村中酒價低。無人可同出，課僕理荒畦。
次通一見詒韻 章甫 
酒力添春意，詩魔惱夜眠。老來尤惜日，客裏又逢年。送雁寒雲外，尋梅野水邊。無錢供劇飲，空枉故人篇。
送任政道 章甫 
蕭寺同時客，交情子更深。有時長共說，無事即相尋。臨水初分袂，因風數寄音。青雲如得路，珍重歲寒心。
和沈商卿次前韻  其一 章甫 
故人邊上去，春到未還家。奔走因王事，艱難感歲華。詩壇推俊逸，醉帽想欹斜。莫怪書題少，新年眼更花。
和沈商卿次前韻  其二 章甫 
逢人問行李，幾日至東園。別去將三月，書來得五言。淮山分限域，風土異寒暄。四大知安穩，根塵要反源。
王漕舟行邵伯枯河之間一花獨秀有詩次韻 章甫 
志在冥鴻上，舟行白鷺羣。水花明晚色，詩態藹春雲。獨立興三歎，孤斟爲十分。錦囊曾不惜，還遣野人聞。
陪王漕右司遊東園  其一 章甫 
籍甚皇華使，詩清思不羣。建臺多暇日，領客總能文。花好杯重勸，茶香手自分。禮寬情爛熳，小雨夜深聞。
陪王漕右司遊東園  其二 章甫 
不到東園久，從公喜再遊。名花移別島，新築俯長流。蕩漾扁舟穩，回還一徑幽。胸中擅邱壑，此地得冥搜。
陪王漕右司遊東園  其三 章甫 
晝永花紅困，烟輕草綠齊。緩行金瑣細，爛醉玉東西。棋局觀成敗，河魚入品題。門闌老賓客，勝處謝招携。
再用前韻  其一 章甫 
公合麒麟畫，吾今麋鹿羣。別離頻換歲，夢寐昔論文。寒盡春生後，涇清渭濁分。喜還親几席，語妙得時聞。
再用前韻  其二 章甫 
黄闥清華選，湖山爛熳遊。秋筠同節操，春柳似風流。鬚鬢莖莖白，園林事事幽。天然詩句好，初不待窮搜。
再用前韻  其三 章甫 
紅紫今無幾，寒暄尚未齊。春愁人更瘦，午醉日還西。課僕除新草，呼兒檢舊題。空庭可徐步，藜杖故相携。
次王勉夫見招  其一 章甫 
浪迹踰三紀，知音只數公。拙非今日用，愚與古人同。賓客雖常滿，簞瓢或屢空。躬耕逢歲旱，拄杖立西風。
次王勉夫見招  其二 章甫 
風月分公宇，圖書靜客堂。交情知爛熳，暇日想倘徉。我老嗟筋力，詩成損腎腸。報章慚不敏，秋至足悲傷。
送謝王夢得監稅借示詩卷兼簡王僉  其一 章甫 
人入江西社，詩參活句禪。盤珠無滯迹，溪月有餘妍。不采龐公藥，宜先祖逖鞭。淹留茆屋底，愁坐算商船。
送謝王夢得監稅借示詩卷兼簡王僉  其二 章甫 
歲月易飄忽，文章空怪奇。宦遊君未達，耕種我長饑。事往休三歎，春來又幾時。官閒宜把酒，蓮幕最相知。
憶弟妹 章甫 
新年思弟妹，何處有田園。見面寧無日，傷心不忍言。飄零空歲晚，契闊又春暄。腸斷東來水，滔滔共一源。
憂旱 章甫 
貧賤甘羈旅，淹留頼薄田。悠悠將送老，比比不逢年。旱魃工爲虐，雷公豈易鞭。醉能忘萬事，安得酒如川。
白露  其一 章甫 
歲旱今如此，天高豈不聞。家家望秋穀，日日有閒雲。聖主焦勞甚，羣公獻納勤。老農愁欲死，祈禱漫紛紜。
白露  其二 章甫 
烈日照平野，狂風吹槁苗。皇天無一雨，白露只明朝。世路多艱險，人心恐動摇。愁來唯有酒，聊以永今宵。
薦饑  其一 章甫 
隴畝還枯旱，鉏犂謾苦辛。饑寒知不免，盜賊恐相因。憂國書生志，安民聖主仁。豐凶端有數，天本愛斯民。
薦饑  其二 章甫 
久客身長健，頻年穀不登。天時有差忒，人事亦因仍。鵬運溟南北，魚呼水斗升。世途惟論報，誰飯在家僧。
和俞若晦晚步 章甫 
日落帆歸疾，天寒潮應遲。老蟾還照客，宿鳥未安枝。懷抱難忘酒，工夫不到詩。徘徊江上路，此意有誰知。
閏月二日清坐  其一 章甫 
淮海秋風日，柴荆老病夫。詩因窮處得，愁到酒邊無。俗物妨青眼，浮生喜白鬚。繩床供午寢，清夢落江湖。
閏月二日清坐  其二 章甫 
秋閏遲收穫，年衰惜友朋。每懷人似玉，安得酒如澠。鵲語何多誕，蟬聲故可憎。茶香新落磨，亦足洗炎蒸。
聞下親征詔志喜 章甫 
聞下親征詔，軍民喜溢顔。天威方一怒，國步久多艱。思古傷心處，平戎反掌間。書生苦衰懦，空使鬢毛斑。
秋日  其一 章甫 
奔走傷形役，艱難感物華。澹烟籠遠樹，小雨濕寒沙。喚客尊無酒，撩人菊有華。弟兄書不至，過盡雁行斜。
秋日  其二 章甫 
故人多鬼錄，久客又驚秋。爲計無三窟，懷歸在一丘。雞鳴風雨晦，雁急稻粱謀。憶我山中友，天寒夜飯牛。
清宇移居 章甫 
懷抱俱牢落，相逢得暫開。有時逃酒去，排日送詩來。撫事空三歎，移家又一回。秋涼安穩住，莫負菊花杯。
九日壽之見過 章甫 
老去猶耽酒，歸來自撥醅。絕憐黄菊好，仍有故人來。懷古空三歎，挼香更一杯。橫山無十里，騎馬未須回。
過清宇新居再用開字韻  其一 章甫 
市遠囂塵息，窗明老眼開。句從天外得，書自日邊來。久住當成趣，相看不忍回。涼生初却扇，月出好銜杯。
過清宇新居再用開字韻  其二 章甫 
書帙兒能整，柴扉手自開。夢殘江月上，酒醒竹風來。舊集秋重校，微吟日幾回。初無俗客飯，當有故人杯。
送孟希道 章甫 
異縣交游少，隣牆歲月深。肴蔬長共醉，風雨亦相尋。去路逾千里，離筵惜寸陰。功名君努力，衰病我何心。
寄棻菴主 章甫 
問訊棻菴主，菴中事若何。得詩堪供佛，學道想無魔。關塞兵戈定，江湖歲月多。他年白蓮社，藜杖飽經過。
秋興 章甫 
宿昔驅蠅手，今還把蟹螯。家愁難止酒，天氣近登高。歲月形容改，鄉關夢寐勞。小窗無晤對，風葉暮蕭騷。
答仲韓醉中見和 章甫 
外事添蛇足，餘生嚼𧑅螯。牀頭新酒熟，江上遠山高。紀詠能偷暇，登臨莫憚勞。獨醒誠可笑，辛苦賦離騷。
春日山居  其一 章甫 
流轉情何限，艱難老見侵。兒啼妨午睡，花落攪春心。得句從誰說，開尊祇自斟。移家近城市，湖水幾時深。
春日山居  其二 章甫 
客舍逢迎少，村居道路迷。雨晴知虎過，烟暝有鴉啼。輕薄看諸子，辛勤愧老妻。人生真寄耳，巢燕亦添泥。
春日山居  其三 章甫 
村陋渾成俗，雲山要可人。短籬雞唱午，芳樹鳥啼春。地僻愁仍少，身閒懶更真。扁舟因送客，重到大江濱。
登樓 章甫 
空室才容膝，樓高適與隣。清秋宜眺遠，瘦策故來頻。鳥雀寧知我，江山不厭人。哦詩兼把酒，地主未嘗嗔。
卜煥之求雙竹 章甫 
結屋清江上，憐君雅趣深。自移雙竹種，分得半簷陰。特立夷齊節，相看管鮑心。祇應風雨夜，聽此兩龍吟。
問祖顯疾  其一 章甫 
念子何多病，逢人問好音。可無安樂法，未用短長吟。陋巷隣南北，春風酒淺深。杯蛇弓落影，應已斷疑心。
問祖顯疾  其二 章甫 
隠几維摩詰，傷春杜拾遺。觀身如聚沫，憂國正攢眉。藥裹添新說，腰圍減舊時。朝來强飯不，問訊一憑詩。
送野堂禪師赴蔡公寶文之招 章甫 
早歲識諸公，雙眸四海空。叢林今日異，風月往時同。晚境無茆屋，秋江又釣篷。毗耶大居士，游戲有神通。
次惠老見詒 章甫 
別去忽三紀，餘生能幾年。相看雙眼碧，且喜一燈傳。禪病君無惱，詩狂我欲仙。劇談成絕倒，還似蜜中邊。
次郭遐齡所携張安國詩韻 章甫 
早作諸公客，過門競挽留。憂時心尚壯，懷舊涕難收。富貴來何晚，文章老更優。尊前身健在，不必問封侯。
和韓丈雪晴 章甫 
天公逞巧逐時新，戲把乾坤作爛銀。浄壓邊塵無戰馬，寒持使節有詩人。夜長霜月爭催曉，年近江山逼放春。歸壽高堂先一醉，稱觴漢殿及嘉辰。
春望 章甫 
東風吹水豈容平，小雨催花却易晴。旅燕欲來春社近，故人何處晚山橫。不才媿忝諸侯客，苦思難攻五字城。芳草滿庭無一事，竹間幽鳥變新聲。
送張揚子 章甫 
堂上絃歌吏早休，三年官舍冷於秋。諸公極力爭推挽，野老何知欲借留。去矣青雲皆坦路，歸歟明月只扁舟。都城故舊如相問，草滿空山自牧牛。
憶王履方 章甫 
江頭今日少風埃，時有閒雲出斷崖。入網河豚來近市，爭巢野鵲墮空階。偶行芳草得佳句，不見故人無好懷。愁送客帆西去盡，日隨潮水到秦淮。
送張玉叔 章甫 
春風端的解相期，吹盡桃花作雨飛。政苦無錢供劇飲，可堪臨水送將歸。窮愁度日添詩卷，老病憂時減带圍。後夜思君望銀漢，雙星會處有光輝。
送李清宇 章甫 
行李過門復小留，劇譚同此小窗幽。三杯酒力客愁破，一夜雨聲春事休。舊燕尋巢元未毀，新鶑出谷自相求。槐牙準擬供湯餠，初夏重來定到不。
和韓無咎使君弔李謫仙 章甫 
力士能令妃子嗔，長安無復謫仙人。宮袍却換江東酒，野服終爲帝外臣。孤冢道旁空怨結，兩峯烟際自愁顰。騎鯨捉月知何在，太白光芒夜夜新。
賢府主禱雪而應喜極有詩 章甫 
湖海雙魚久不傳，幽人門巷轉蕭然。寒威直與酒爲地，雪片忽共梅爭妍。自撥小爐猶有火，擬留佳客苦無錢。金篦刮眼何時得，咫尺春風欲換年。
和朱少翁除夕 章甫 
破曉東風又磔雞，人心物態兩推移。建瓴歲月今將老，漂梗江湖少不羈。獨坐舊諳爲客味，長愁新賦悼亡詩。多慙府主鶑花約，歸去西疇恐後期。
送十八兄 章甫 
故園別去踰三紀，男子生來志四方。千里勞君雙足趼，百窮笑我兩眉長。雪深客舍衣裘冷，春晚家山杖履香。歸省松楸終有日，臨分老淚亦沾裳。
苦旱 章甫 
巫歌瓦鼓自村村，下鬼安能謁帝閽。盡室每愁風卷屋，何時得見雨翻盆。久無蚯蚓來堂上，頗說飛蝗集穀根。投老躬耕營一飽，客懷歲晚不堪論。
送張安國 章甫 
萬里烟霄早致身，一麾到處作陽春。隨時用舍知無慍，落筆縱橫信有神。江國雲山愁送遠，桂林風土獨宜人。笑談坐懾羣偷化，便合歸來據要津。
和周師禹所寄 章甫 
九載光陰俯仰間，百年人世幾悲懽。竹樓夢斷傷春晚，雲壑書來喜歲寒。別久更憐詩筆健，愁多須放酒杯寬。相望江北江南路，柳絮隨風又作團。
次仲韓韻兼簡若晦 章甫 
世途時事兩艱難，上水船行八節灘。旅雁喚愁秋已盡，隣雞驚夢夜將闌。醉狂終是心情懶，老瘦非關骨相寒。閒憶能詩俞與趙，久無妙語發毫端。
張王臣自湖南官滿趨朝舟過白沙和惠資福二詩末章見及次韻  其一 章甫 
別來身世轉乖違，老病交攻若有期。目力半昏難結字，心情全懶罷吟詩。魚沉湖海無書日，犬吠柴荆有客時。三逕莫嫌猶寂寞，地偏花木得春遲。
張王臣自湖南官滿趨朝舟過白沙和惠資福二詩末章見及次韻  其二 章甫 
叢桂書齋念昔遊，紅蓮幕府喜歸休。秋風起舵蒹葭渚，春月停橈杜若洲。未用把詩輕萬戶，直須呼酒散千憂。贊公亦是江湖舊，更問君能少住不。
次張子儀韻 章甫 
半生江海慣浮游，邂逅今成客此州。憂國幸逢年穀熟，望鄉長恨晚山稠。連天烟雨雙鴻雁，滿地風波一白鷗。獨把酒杯悲節物，何時弟勸與兄酬。
燈夕韓使君惠谷簾泉 章甫 
憶昨嬉遊不忍閒，祇今但欲掩柴關。短檠無恙客多病，明月有情天若慳。落日哦詩方袖手，故人憶我未還山。歸家且酌康廬水，恍墮千巖紫翠間。
和劉巖隠道士 章甫 
青眼難逢阮步兵，白鬚新識老彌明。清談畧洗塵埃盡，妙句仍看欬唾成。休說有身真是患，但知得酒不須名。焦桐更倩揮毫手，要聽秋崖夜鶴鳴。
題天開圖畫 章甫 
使君新築北城隈，舉酒標名繡斧來。一覽江山因勝地，四時圖畫自天開。坐令宋史空盤礴，豈有并刀解翦裁。暇日莫辭頻領客，年豐無事好銜杯。
多日不收家信再和呈丁合州 章甫 
郵亭盤礴已六日，清坐了無塵事隨。書寄弟兄猶未到，夢遊京浙不勝馳。江邊短艇雨千點，竹裏疎烟梅一枝。兒女未知爲客恨，但爭柑橘遶庭墀。
呈胡德器 章甫 
相逢縱酒又連旬，醉倒誰知主與賓。舌在莫談當世事，眼明仍是故鄉人。不愁春與花俱減，但恨君如我更貧。淮上風烟隨分好，他年準擬作比鄰。
戲答王通一 章甫 
底事重來淮上村，九關難上阻司閽。短衣他日欲射虎，堂印何時看倒盆。花著襟裾無定力，雪侵鬚鬢有愁根。天河且挽洗瘡疥，若問甲兵君莫論。
予歸自都梁魏子深來自滁州坐間酌酒 章甫 
道路長年笑此身，絕憐塵土涴衣巾。飛花數點已愁客，歸雁一聲如喚人。州縣驅馳君欲老，江湖流落我常貧。相逢却恨成匆遽，不醉沙頭爛熳春。
寄荆南友人 章甫 
餘生自拚一虛舟，未害尋詩慰客愁。梅欲飄零猶醖藉，柳纔依約已風流。關心弟妹無黄犬，入夢江湖有白鷗。別後故人相念否，東風應倚仲宣樓。
過家留一夕曹丈復和韻再作 章甫 
賢聖何曾時一中，扁舟但困打頭風。按田外歎裹糧乏，還舍內嗟瓶粟空。論事時遭瞋目視，催科隔絕滿堂烘。匆匆結束又西邁，望眼却隨黄鵠東。
九日 章甫  西湖
登高長是易銷魂，多病新來目更昏。强引兒童追節物，久拚身世任乾坤。江風冷拂烏紗帽，籬菊香浮老瓦盆。回首西湖如昨日，交遊凋謝不堪論。
王夢得意久出遠歸惠詩次韻 章甫 
手栽桃李已成花，久客歸心急莫鴉。別後新詩圓似彈，依前瘦馬鈍如蛙。路長人困煎茶店，春去鶑啼賣酒家。三徑未荒還寄傲，只應清夢到京華。
寄韓漕子雲 章甫 
詔書淮上遂休兵，玉帛相隨下帝京。且喜王師還禁衛，獨煩使節在邊城。轉輸積雪河冰合，離別春風塞草生。細札催歸應不晚，到家猶及趁清明。
上黄漕 章甫 
漢初曲逆未侯日，窮巷席門誰見收。固是知人甚難事，懸知同類合相求。客懷夜雨打破壁，世事春江橫釣舟。爲報能文韓吏部，吹噓籍湜預名流。
雨中簡李牧之 章甫 
提壺勸飲方多病，布穀催耕未有田。老去情懷非宿昔，日長圖史得周旋。客愁正是連山雨，時事渾如上水船。問訊詩翁無恙否，遥憐裋褐聳雙肩。
燈夕戲簡胥直夫 章甫 
小雨催耕苦未勻，東風吹水起魚鱗。兵戈關塞今年定，燈火江城此夜新。萬點飛花愁客子，一天明月屬遊人。舊時面壁胥居士，何處笙歌作好春。
次韓無咎盱眙道中韻 章甫 
人家過午絕炊烟，隴上羸牛挽不前。寇退皇恩方掩骼，民饑客飯只烹鮮。觀風到處春隨馬，楗水歸時月滿川。王事獨賢無倦色，雞鳴起坐屋三椽。
蘇訓直方夷吾相挽同飯招隠 章甫 
登臨筋力猶如昨，興廢循環自有時。青石獨存超士傳，粉牌新得省郎詩。雲山改色風生座，野鹿無蹤水滿池。勝處只宜文字飲，不須紅袖苦追隨。
重九前一日示弟姪 章甫 
人生百歲未易滿，我已五十仍加三。異縣長憐九月九，故園遠在南山南。綠尊青眼舊相得，黄菊白頭還好簪。明晨汝輩早同出，脚力躋攀吾尚堪。
九日憶俞若晦 章甫 
出處殊途會面難，君留湖上我江干。黄花三度不同醉，白髮數莖尤寡歡。鶚立寥寥天地大，鴻飛漠漠水雲寒。登高時節還相憶，朝露誰憐墜木蘭。
愁坐 章甫 
俗物滿前無好懷，可堪時序苦相催。飛蚊掃迹夜方靜，過雁傳聲寒已來。多病不勝杯瀲灧，遠遊只恐馬虺隤。書窗愁坐令人瘦，獨上江樓日幾回。
同楊德駿任致道登北觀留題壁間 章甫 
年來多病廢幽尋，眼底風光亦倦吟。歲暮情懷傷老大，雪晴筋力試登臨。一江烟水分南北，千里雲山自古今。杖屨頻來端不惡，只愁東望起歸心。
春晚寺居即事 章甫 
晚晴鳥雀喜窺簷，客舍餘寒怕卷簾。多病新來知本草，安心老去讀楞嚴。髮稀帽側頭慵櫛，火冷香消手自添。百念不生惟飽飯，春山蔬筍十分甜。
閒吟  其一 章甫 
春風略不欺貧賤，美酒真堪託死生。芳草又依窮巷綠，殘尊重與故人傾。雨餘入饌添蔬筍，晝永欹眠憶弟兄。但得一廛供送老，更將詩頌紀昇平。
閒吟  其二 章甫 
梅花白盡柳初黄，春未平分日已長。老眼明邊湖水綠，閒愁來處楚山蒼。高吟且喜詩無病，痛飲方知酒有腸。南北故人强健否，誰知旅鬢欲秋霜。
蒜山夜歸 章甫 
雙雙鷗鳥落蒼灣，點點征帆返照間。多病久無鐘鼎夢，忘機長伴水雲閒。江心古寺入圖畫，烟際好山如髻鬟。踏月歸時聞短笛，津頭知有釣舟還。
野步 章甫 
天寬地大我何憂，白首行歌得自由。窮既有神安可送，富如非義豈容求。四時無出三春好，萬事都拚一醉休。茅屋酒旗遥喚客，餘寒未許脫駝裘。
得蔡深源信 章甫 
左右圖書一小軒，閉門謝客蔡深源。別來三歲喜無恙，老去百懷誰與言。神魚不肯貪香鉺，天馬難令駕短轅。苦憶當年常款曲，茆簷軟語負朝暄。
簡唐先生谷 章甫 
藩籬落日鳥雀閙，江湖西風鴻雁高。病軀已厭秋夜永，農事更傷終歲勞。窮愁滿眼未容遣，俗物敗意時相遭。隠芝庵中有高士，拄杖請來同出遨。
送彬禪客 章甫 
越王樓畔彬禪客，爲法南游蚤出關。曾駕鐵船衝巨浪，又携錫杖過他山。夢回故國非無侶，身比孤雲只獨閒。君到諸方如問我，年來多病鬢毛斑。
即事 章甫 
平邊活國不關儂，晝永新添炙背功。鳩婦仳離天欲雨，鵲巢低穩歲多風。一彈指頃韶光半，微破顔時夢事空。但得餘生無病惱，從渠南北與西東。
湖上吟 章甫 
誰家短笛吹楊柳，何處扁舟唱采菱。湖水欲平風作惡，秋雲太薄雨無憑。近人白鷺麾方去，隔岸青山喚不譍。好景滿前難著語，夜歸茅屋望疏燈。
秋曉  其一 章甫 
窗間耿殘燈，屋角照落月。披衣啟柴關，呼帚掃黄葉。
秋曉  其二 章甫 
曉色殊未分，江風飄然起。開窗看芭蕉，露重葉如洗。
秋曉  其三 章甫 
不雨已三月，草木無光輝。籬邊舊菊叢，生意良亦微。
秋曉  其四 章甫 
鴻雁何時來，肅肅楚天曉。悲鳴向江南，江北稻粱少。
秋曉  其五 章甫 
擾擾世間事，悠悠眼中人。幽懷與誰語，獨立望秋旻。
西湖游上人相訪於白沙翌日如金山求詩  其一 章甫  西湖
剝啄驚春睡，蕭然湖上僧。篝燈夜深語，多說鑒巴陵。
西湖游上人相訪於白沙翌日如金山求詩  其二 章甫  西湖
宗師貪寂滅，祖道益衰遲。只有青山色，相逢似舊時。
西湖游上人相訪於白沙翌日如金山求詩  其三 章甫  西湖
江草隨春遠，沙鷗伴我閒。殷勤東去水，送子過金山。
趙再可以通一所作梅雀求題 章甫 
老去詩情在，逢春祇欲狂。飛來枝上雀，似亦愛幽香。
雨後十小絕以一雨洗殘暑萬家生早凉爲韻  其一 章甫 
閒居何所宜，把酒策第一。石田今有秋，痛飲事可必。
雨後十小絕以一雨洗殘暑萬家生早凉爲韻  其二 章甫 
去秋旱太甚，百神無不舉。今歲感天公，時有容易雨。
雨後十小絕以一雨洗殘暑萬家生早凉爲韻  其三 章甫 
暄濁氣未收，夜雨聊一洗。心清不受塵，眼凈豈容瞇。
雨後十小絕以一雨洗殘暑萬家生早凉爲韻  其四 章甫 
哦詩思遠人，欲往無羽翰。焚香閉門睡，睡起香未殘。
雨後十小絕以一雨洗殘暑萬家生早凉爲韻  其五 章甫 
百歲已逾半，知復幾寒暑。此事當究觀，勿共俗子語。
雨後十小絕以一雨洗殘暑萬家生早凉爲韻  其六 章甫 
長安卿相家，一食費幾萬。有功享固宜，我輩且蔬飯。
雨後十小絕以一雨洗殘暑萬家生早凉爲韻  其七 章甫 
新凉可穿衣，出門造誰家。城頭有高樓，散我兩脚麻。
雨後十小絕以一雨洗殘暑萬家生早凉爲韻  其八 章甫 
夢作吳淞去，膾鱸擣香橙。道逢湖海人，歡宴如平生。
雨後十小絕以一雨洗殘暑萬家生早凉爲韻  其九 章甫 
却扇情未忍，補衣計當早。騷人愛悲秋，秋色政自好。
雨後十小絕以一雨洗殘暑萬家生早凉爲韻  其一○ 章甫 
交情易翻覆，世態多炎凉。倦游將何之，可樂唯醉鄉。
書壁 章甫 
禽聲春後變，柳色夜來深。老子關門坐，無人識此心。
浙江觀潮 章甫  钱塘江
萬仞銀山鐵壁，三軍貔虎熊羆。不怕蛟龍作橫，輸他解事吳兒。
太湖秋晚 章甫  太湖
處處橙黄橘綠，家家蓴菜鱸魚。昨夜秋風又起，扁舟誰賦歸歟。
鄂渚春光 章甫 
黄鶴樓中月白，鸚鵡洲前水流。更有何人吹笛，空餘春草關愁。
題兩畫軸  其一 章甫 
綠樹無多雨過，青山一半雲遮。斷岸野橋春水，閉門茆屋誰家。
題兩畫軸  其二 章甫 
晞髮松風蕭爽，濯纓溪水清寒。著我舂容石上，憑誰游戲毫端。
題惠老松竹圖  其一 章甫 
江湖上懶行脚，松竹邊聊卜隣。妙處即三即一，畫圖非幻非真。
題惠老松竹圖  其二 章甫 
風細聲音互答，月明體用全彰。二士爲君提唱，老僧無法商量。
送劉道士之山陰閲藏書四首  其一 章甫 
破屋頻來叩戶，殘尊俄惜離羣。揮翰他時說我，圍棋暇日思君。
送劉道士之山陰閲藏書四首  其二 章甫 
世事雲烟變滅，人生魚鳥飛沈。古錦空多妙句，朱絃誰是知音。
送劉道士之山陰閲藏書四首  其三 章甫 
拄杖橫肩自如，醯雞無甕從渠。著脚千岩萬壑，專心琳札青書。
送劉道士之山陰閲藏書四首  其四 章甫 
羨子孤雲野鶴，笑儂枯木寒灰。呵手自題詩送，逢人早寄書來。
題畫 章甫 
一水鳴東西寺，春雨洗南北山。脚力未窮蒼翠，夢魂曾聽潺湲。
寺居 章甫 
池水平鋪碧玉，靈山側布黄金。未就日邊清夢，夜窗風雨驚心。
海門殘照圖 章甫 
斜日淡籠吳楚，暮烟欲閉金焦。未暇乘桴浮海，那船曾趁春潮。
書祖顯墨梅枕屏 章甫 
我曾醉卧勇菴牀，酒渴依然夢吸江。晚角吹回燈尚在，眼花錯認月橫窗。